Home / Camarines Sur / News / pili / Bihaye kan tricycle sa nat'l highway sa Pili, padagos\nBihaye kan tricycle sa nat'l highway sa Pili, padagos\nBicol Standard Newspaper Sunday, January 12, 2020 Camarines Sur, News, pili\nPILI, CSur (Bicol Standard)—Apesar kan anunsyo sa publiko na pinaluwas ni Alkalde Tomas Bongalonta, Jr. na dai ma-issue an gobierno local nin permiso sa mga tricycle na mag-operar sa national highway, nagpapadagos pa giraray an lantadan na pagbalga kan sinambit na kasuguan.\nSi Bongalonta, na nag-aatubang nin caso administratibo sa Ombudsman huli sa dai pag-otob kan direktiba kan DILG na linigon an mga tinampo sa mga ulang an nadesisyon na pangaladan an pagbiyahe kan mga tricycle sa national highway.\nNagpahagag si Bongalonta na kun mapaso na an saindang franquisa, dai na sinda tutugutan na matawan nin linya na magamit kan national highway.\nIpinaliwanag kan alkalde na sa mga bagong aplikante, tutugutan sana sinda na magkayod sa mga lugar na bakong peligroso, arog kan highway.\nSa ibong na lado, an pangapudan na ini hayag na pigbabalga kan mga tricycle drivers asin operators.\n"Mayo kaming ibang hanapbuhay. Magugutom an samong familia," sabi kan nagkapirang operator na padagos na nagkakayod sa saindang dating ruta sa highway.\nMientrastanto, may mga pasahero na nagsabi na dapat maging malinaw an ruta nin huli ta dakol na mga taga-barangay an naglalaom sa tricycle na lunadan sa saindang oro-aldaw na pagbuhay.\nBihaye kan tricycle sa nat'l highway sa Pili, padagos Reviewed by Bicol Standard Newspaper on Sunday, January 12, 2020 Rating: 5


Sadiri Ko Sana an Iniisip Ko | Binago kan Bibliya an Saindang Buhay\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italiano Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Luo Macedonian Malagasy Malay Maltese Maya Mongolian Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Venda Vietnamese Wallisian Xhosa Zulu\nSadiri Ko Sana an Iniisip Ko\nIsinaysay ni Christof Bauer\nTAON NIN PAGKAMUNDAG: 1951\nGINIKANAN NA NASYON: ALEMANIA\nDATING MAHAMBOG ASIN MAY INDEPENDIYENTENG KAISIPAN\nKan ako aki pa, nag-istar an pamilya mi harani sa Leipzig, Sirangan na Alemania, harani sa sagkudan kan Czech asin Polish. Kan ako sais anyos, nagbalyo kami sa ibang nasyon dahil sa trabaho ni Tatay—inot sa Brazil dangan sa Ecuador.\nSa edad na 14, ipinadara ako sa sarong boarding school sa Alemania. Huling nasa Amerika del Sur an mga magurang ko, kaipuhan kong asikasuhon an sadiri ko. Nagin independiyenteng marhay ako saka mayong pakiaram sa sasabihon nin iba sa mga ginigibo ko.\nKan 17 anyos ako, nagbalik sa Alemania an mga magurang ko. Kan inot, nakaistar ako sa sainda. Pero dahil natuod akong mamuhay nin solo, nasakitan akong mag-istar kaiba ninda. Sa edad na 18, nagsuway na ako sa sainda.\nNag-abot an panahon na dai ko na aram kun ano an gigibuhon ko sa buhay. Inobserbaran ko an manlain-lain na pamumuhay nin tawo saka an ginigibo nin mga organisasyon. Nakumbinsir ako na pinakamarahay na gamiton an buhay ko sa pagduman sa magagayon na lugar bago pa rauton kan mga tawo an planetang ini.\nNaghali ako sa Alemania, nagbakal nin motorsiklo, dangan nagbiyahe pa-Aprika. Pero dai nahaloy, nagbalik ako sa Europa para ipahirahay an motorsiklo ko. Dangan sarong aldaw, nakaabot ako sa sarong baybayon sa Portugal. Puminundo ako sa pagmomotorsiklo saka nagpuon na maglayag.\nUminiba ako sa sarong grupo nin mga hoben na naghahanda sa paglayag pabalyo sa Kadagatan nin Atlantiko. Namidbid ko sa grupong iyan an nagin agom kong si Laurie. Inot, naglayag kami pasiring sa mga isla nin Caribbean. Dangan, pagkatapos nin halipot na pagpirmi sa Puerto Rico, nagbalik kami sa Europa. Naghanap kami ni Laurie nin lantsang de layag na puwede ming gibuhon na istaran. Pero pakalihis sana nin tulong bulan na paghanap, biglang naulang an samong plano. Inapod ako para magserbisyo sa hukbo kan Alemania.\nNagserbisyo ako nin 15 bulan sa hukbong dagat kan Alemania. Kan panahon na iyan, nagpakasal kami ni Laurie saka nagplanong ipadagos an pagbiyahe mi. Bago ako magserbisyo sa militar, nagbakal kami nin kaha nin lantsa-salbabida (lifeboat). Mantang nagseserbisyo ako sa militar, padikit-dikit ming ginibo iyan na magin sadit na lantsang de layag. Plano ming gibuhon iyan na istaran asin padagos na magbiyahe pasiring sa magagayon na lugar. Kan panahon na idto—pakatapos kan serbisyo ko sa militar saka bago pa matapos an lantsa—nakaulay kami kan mga Saksi ni Jehova asin nagpuon kaming makipag-adal nin Bibliya sa sainda.\nKan primero, garo mayo man akong kaipuhan baguhon sa buhay ko. Kasal kami ni agom saka nagpundo na ako sa pagsigarilyo. (Efeso 5:5) Kun manungod sa plano ming magbiyahe sa bilog na kinaban, inisip ko na an paggamit kan samong buhay para mamasdan an kahanga-hangang mga linalang nin Diyos kapakipakinabang na gibuhon.\nPero an totoo, kaipuhan ko talagang magbago—lalo na sa sakong personalidad. Dahil mahambog ako saka grabe an tiwala sa sadiri, bilib akong marhay sa kakayahan saka mga nagigibo ko. Sadiri ko sana an iniisip ko kaidto.\nSarong aldaw, binasa ko an bantog na Sermon ni Jesus sa Bukid. (Mateo, kapitulo 5-7) Kan inot, dai ko maintindihan an sinabi ni Jesus manungod sa pagigin maugma. Halimbawa, sinabi niya na maugma an mga napapaha saka nagugutom. (Mateo 5:6) Inisip-isip ko kun paanong an sarong tawo na nangangaipo magigin maugma. Sa padagos kong pag-adal kan Bibliya, nasabutan ko na gabos kita igwa nin espirituwal na pangangaipo. Pero kaipuhan ta ngunang mapakumbabang akuon na igwa kita kan pangangaipong iyan bago ta iyan mapaniguan. Arog kan sinabi ni Jesus: “Maugma an mga nakakarisa kan saindang espirituwal na pangangaipo.”—Mateo 5:3, NW.\nPagkatapos mapunan an pag-adal mi sa Bibliya sa Alemania, nagbalyo kami sa Pransia, dangan paghaloy-haloy, sa Italia. Sain man kami magduman, may nakakaulay kaming mga Saksi ni Jehova. Hanga akong marhay sa saindang pagkasararo saka tunay na pagkamuot sa lambang saro. Nahiling ko na an mga Saksi talagang nagkakasararo na garo magturugang sa bilog na kinaban. (Juan 13:34, 35) Pag-abot nin panahon, nabawtismuhan kami ni Laurie.\nPagkatapos na mabawtismuhan, padagos kong binago an sakong personalidad. Nagdesisyon kami kaidto na maglayag pasiring sa baybayon kan Aprika saka balyuhon an Kadagatan kan Atlantiko pasiring sa Estados Unidos. Mantang nasa tahaw kan mahiwason na kadagatan, na kami sanang duwa sa sadit na lantsa, narealisar ko kun gurano ako kasadit kumpara sa satong dakulang Kaglalang. Dahil dakul an panahon na dai ako nin gibo, ginamit ko iyan para magbasa nin Bibliya. Napahiro ako kan istorya kan buhay ni Jesus kan yaon siya digdi sa daga. Perpekto siyang tawo na may mga kakayahan na labi pa sa kiisay man, pero dai niya ipinaghambog an sadiri niya. Bako an sadiri an iniisip niya kundi an saiyang Ama sa langit.\nNahiling ko na kaipuhan kong inuton nguna sa sakong buhay an Kahadian nin Diyos\nMantang pig-iisip-isip ko an halimbawa ni Jesus, nahiling ko na kaipuhan kong inuton nguna sa sakong buhay an Kahadian nin Diyos imbes na isingit sana iyan sa mga bagay na gusto kong gibuhon. (Mateo 6:33) Kan sa katapos-tapusi makaabot kami ni Laurie sa Estados Unidos, nagdesisyon kami na duman na mag-istar saka magpokus sa samong pagsamba.\nSa parati, dai ako sigurado sa mga desisyon ko kaidto dawa tiwala akong marhay sa sadiri ko. Pero ngunyan, nakakua ako nin dai nasusudyang kadunungan na magiya sa sako. (Isaias 48:17, 18) Nagkaigwa man nin katuyuhan an buhay ko na dai ko nuarin man aram kaidto—an sambahon an Diyos asin tabangan an iba na mamidbid siya.\nMas nagkusog an relasyon ming mag-agom dahil sa pag-aplikar kan mga prinsipyo sa Bibliya. Binendisyunan man kami nin sarong magayon na aking babayi, na midbid saka namumutan si Jehova.\nDai man buot sabihon na dai kami nagkaigwa nin problema sa buhay. Pero sa tabang ni Jehova, determinado kaming dai pumundo sa paglilingkod saka pagtitiwala sa saiya.—Talinhaga 3:5, 6.


NOMBRADONG BRGY. OFFICIALS: Didiktahan magcampaña sa federalismo\nSarong estratihya kan administrasyon Duterte an pag-uktaba kan eleksyon asin pagnombra nin barangay officials nganing kapot ninda an 42 mil na kapitanes de barangay na gagamiton magcampaña pabor sa pagribay kan presenteng sistema nin gobierno pasiring sa federalismo.\nCiertong gagamiton an nombradong oficiales de barangay na maging sunod-sunodan sa dikta kan administrasyon huli ta ano man na oras pueding ribayan sinda kun dai masuporta sa ano man na kagustohan kan gobierno mientras na decidido si Presidente Rodrigo Duterte na itulod an federalismo.\nIni an naheheling na motivo kan gobierno ninda dating Liga nang mga Barangay President asin ngonian regular na miembros kan Sangguniang Panlungsod kan Ciudad nin Naga, Consejales Vidal Castillo asin Julian Lavadia Jr.\nDawa paboran kan congreso an federalismo maagi pa ini sa referendum na kaipuhan an bilog na suporta kan barangay officials nganing marealisar an pigtutulod na pagribay kan presenteng\npresidential form of government pasiring sa federalismo.\nAn gabos na bagay kan presenteng administrasyon nasyonal ginigibo nganing marealisar an saindang kagustohan dawa na ngani contra sa kamawotan kan tawo na dapat magdanay an sagradong boto sa pagpili kan oficiales de barangay, sabi man ni Lavadia.\nSa propuestong House Bill ni administration Congressman Robert ‘Ace’ Barbers, saiyang pigtutulod na i-uktaba an barangay asin SK Elections envez kan Ocktubre 23, 2017 dapat gibohon na sa Oktubre 2020 asin dapat ribayan na an nagtutukaw na barangay officials nganing tawan poder si Presidente Duterte na magnombra nin officers in charge.\nAn deretsong pagboto sarong sagradong asin dai puede na saro lang na tawo an masabi kun siisay an dapat mamayo kan sarong barangay, sabi pa ninda Castillo asin Lavadia.\nSi Liga ng mga barangay President Tomas Ramon ‘Bong’ Sanchez kan Ciudad nin Naga, nagsabi na sa mga ginibong asembliya sa barangay an pagpaliwanag dapit sa pigtutulod na federalismo pigmamando sa sainda kan DILG alagad kadakle kan kapitanes de barangay kulang sa pagkasabot kan bagong sistema kan gobierno envez pig-presentar sana sa paagi nin video clip.\nAn mga nag-aatendir sa barangay assembly dai man interesado sa isyu sa bagong sistema kan gobierno mala ngani mayong naghapot, mayong nagtaong reaksyon asin mayo man nagcontra.\nSinda Castillo, Lavadia asin Consejal Elmer Baldemoro iyo an nangenotan sa pagpadreno sa resolucion na pusog na kinokontra kan consejo an propuestong pagnombra nin barangay officials.\nSinabi ninda an propuesto ley sa congreso na tugotan an pagnombra na sana nin barangay officials , kinakastigo kan administrasyon Duterte an namamanuan nganing hubaan sinda kan saindang deretsong suprahiyo.\nKun an dahilan na cuarenta (40) por ciento kan lideres sa barangay envuelto sa droga, an maninigong aksyon sangatan nin caso asin castigohon kan corte base sa ley, sabi pa.


Sipocot – An Banwaan Ko\nKan ako nagdadakula, setentang taon na an nakaagi, pirmi akong kaibahan kan magurang ko kun napa Naga sinda. An Naga halos sarong oras na byahe hali sa Sipocot kun masakay sa tren.\nAn paghiling ko sa kadto Naga garo man lang Manila ta may magagayon na edipisyo, may mga manlain-lain na restawran, may darakulang eskwelahan asin sinehan arog kan Bichara, asin mahiwas saka maliwanag an mga tinampo kun banggi.\nKulang an sarong aldaw pag napa Naga an mga magurang ko. Kun may oras, nahiling kaming sine tapos pag-luwas dagos merienda nin siopao, pansit, saka coke sa sarong Chinese restawran sa sentro.\nGrabe an tentasyon na mag-pawalat ako sa Naga ta gulpi pa an gusto kong mahiling asin makiturog na lang sa harong kan sarong amigo kan pamilya (family friend). Pero pirming nag-iinsister an mga magurang ko na mag-balik kami sa Sipocot sakay sa huring byahe kan Bikol Express.\nPag-abot kan tren sa Sipocot, garo baga balik na naman an pagmati ko na “there’s nothing like home.”\nMaski bakong mahiwas an mga tinampo sa Sipocot, kabisado ko an mga tinampo.\nAn mga amigo ko simple asin madaling pakiibahan ta bakong mga sopistikado.\nAn mga pinsan ko, maski pirming sibot sa saindang mga ginigibo, pirming may handang baduya saka coke pag-minaagi ako sa harong ninda.\nAn mga tambay sa estasyon kan tren, pati an mga pasaway, halos bistado ko gabos kaya dai ako takot mag-sabat sa tren kun may bistadong maaabot hali sa Manila.\nGulping nagin estudyante an ama asin ina ko sa Sipocot Central School kaya gulpi man akong bistado pag naglalakaw-lakaw ako sa sentro.\nKaya para sakuya, mayo ng madaog sa Sipocot pag-abot sa iribanan.\nKada hapon pag-tapos kan klase, an pinsan kong si Hermes, na matua sakuya nin duwang taon, aagihan ako asin makawat kami sa libud kan harong mi. Sa iya ko nanudan an mag-labra nin trumpo asin tirador, kun pano mag-gibo nin kawatan na kotse hali sa lata nin sardinas, asin kun pano makipag-espadahan. Siya an ka-sparing ko kan mag-bakal an ama ko nin boxing gloves sa Naga. Siya an idol ko dara kan saiyang athletic prowess, lalo na sa pag-kawat nin basketball kan kami mga teen-agers na.\nKun Mayo, bulan nin pag-tao nin espesyal na onra ki Ina o Mama Mary, excited kami kan mga amigo ka na mag-iba sa Santakrusan o aurora, dara an dasu, sa laog nin siyam na banggi. Dai mi naiintindihan an pig-kakaranta kan mga babae sa Latin, kun minsan Espanyol. Pero inaarug mi an pagkanta ninda ta sa isip mi ini an tama. Sa arog kaining paagi minatubod kami na tatawan kaming pabor kan Diyos pag-abot kan panahon.\nPag-abot kan pan-siyam na banggi, igwang mga kwitis, lobo, pa-merienda, asin pabayle sa dakulang natad na harani sa harong. Binabasa o sinisikwakan nin tubig an natad nganing bakong maalpug. An ilaw mga petromax na nakabitay sa mga poste na gibo sa kawayan. Igdi kami nakanuod magbayle kan mga amigo ko.\nSimple lang an buhay kadto sa Sipocot, pero pano nin mga ekspiryensang dai malilingawan arog kan magsimba kun Domingo na nanudan ko sa ina ko sadit na aki pa lang ako.\nAn makipag-amigo nanudan ko sa mga kaklase ko asin sa mga nagin kakawat ko.\nAn tawan nin importansya an dignidad kan pag-trabaho (dignity of labor) sa Sipocot ko nanudan kan nag-tinda kami kan pinsan kong si Hermes nin balut saka penoy kun summer sa estasyon kan tren saka Alatco sa edad na diyes anyos.\nAn mag-tao nin galang sa mga may edad nanudan ko sa mga nagi kong maestro asin maestra sa elementarya pati sa magurang ko.\nAn magin sports-minded nanudan ko sa mga basketball na paliga kun summer kan mga nanunungdan kan Philippine National Railways (PNR).\nKan nag-bisita ako sa Sipocot kan 2016, makaagi ang singkwenta anyos, garo baga si banwaan na kinadakulaan ko napara na sa kinaban.\nAn dakulang salog na kun sain ako naglalabsaw kan ako aki pa, sadit-sadit na sana saka maati na.\nAn harong mi na kun sain ako nakanuod kan sakuyang Abakada saka mag-piyano ginaba na ta iba na an may sadiri.\nYaon pa an harong kan sakuyang pinsan pero si arokarya (araucaria), kun sain may nakapalibot na tukawan, pinutol na.\nNapag-araman ko na si mga dati kong kakawat sa basketball arog na Inso, Totoy, Inting, Sitoy, Garet nagkagaradan na sa helang sa puso. Pero si Tom makusog pa asin sige pa an pangisi maski dai pa nakakainom.\nGaro ako nabilaukan mayong kasiguraduhan kun mauugma ako ta buhay pa si Tom o mamumundo ta may mga bistado akong mga nagpa-araram na, pati an kadaklan kan mga nagi kong maestra asin maestro.\nSemana Santa kan nagbisita ako sa Sipocot. May prosesyon ta Miyerkules Santo. Nag-iba ako sa prosesyon, sa likod kan karwahe ni Maria Dolorosa arog kan ginigibo ko kadto kan aki pa ako. Mga pinsan ko an sponsor o nagmementena ki Maria Dolorosa taun-taon.\nMientras na pig-oobserbahan ko si mga tawo sa gilid kan tinampo pag-agi kan si prosesyon, naagimadmadan ko na mayo na akong bisto. Iba na an Sipocot. Si iba nadadangog kong nagtatararam na nin Tagalog. Garo na ako estranghero sa banwaan na dinakulaan ko.\nAn nakakaranga (comforting) iyo an sakuyang realisasyon na buhay pa an tradisyon na i-prosesyon si Maria Dolorosa kun Semana Santa, na pinunan kan sakuyang tiyo asin tiya haloy ng panahon.\nNapagisip-isipan ko na mawara man sa kinaban an mga kakawat ko o magdakul man mga tawo sa Sipocot na hale sa ibang lugar, dai ko malilingawan an banwaan na dinakulaan ko ta igdi ko enot nanudan an mga importanteng values sa buhay nin tao.\nSabi ngani kan aktres na si Helen Mirren, “Kun sain kita nagdakula nagigin dakulang parte kan satuyang buhay mantang kita nabubuhay pa.”


Pagtubod asin paggumud-gumod\nPUSOG na institusyon an Romano Katolikong simbahan sa satong nasyon. Aram ta ini gabos, asin ini sarong bagay na inabot na nin manlaenlaen na pangyayari, negatibo asin positibo, pagsunod asin rebelyon, pagtubod asin pagtalikod, pag-omaw asin pagtuyaw, sa dalagan kan historya kan simbahan bilang parte kan satong nasyon. An agi-agi kan Simbahan nakagamot na sa sadiri tang kultura mantang sa kultura tang ini dakulaon man an parte kan Simbahan. An mga importanteng petsa sa satong pansosyudad na kalendaryo: an aldaw na Domingo, an pintakasi kan sarong banwaan, an pagselebrar kan Kapaskuhan; an mga mayor na pangyayari sa satong personal na buhay Kristiyano: an pagbonyag, enot na komunyon, kasal, asin iba pa; gabos ini igwang direktang relasyon sa satong pagiging Katoliko.\nKaibahan kan pag-aagoman kan kultura asin relihiyon an paggamit kan bernakular o sadiring tataramon o lenggwahe sa laog kan Simbahan. Ini an satong paagi kan pagpapahayag kan pag-oyon sa pagtubod sa relihiyon na kinabibilangan; asin ini man an pinakamakusog na ladawan na nagpapahiling kan pagsasaro kan katutubong tradisyon asin man kan pagsamba. Sa paagi man kan paggamit kan sadiring tataramon sa mga banal na rito, siyerto na hararom na nasasabotan kan gabos an saindang ginigibo asin dai sana kita naggugumud-gumod nin mga dayong tataramon. Maogma an ritwal kan Katolikong Misa kun ini aktibo asin igwa nin mahiwas na partisipasyon kan gabos na parasimba, kun sain an pagpapahayag nin pagtubod nagigin totoo asin buhay pareho sa personal na eksperyensya asin man sa eklesyal na lado.\nAlagad nagtatalubo an paghadit kan dakol na Katoliko, orog na idtong mga kontemporanyo, sa pagluwas kan kahurutan ni Papa Benedicto XVI na ibalik sa daan na paagi an pagselebrar kan Santa Misa. Kun mapapansin, sa dakol na parokya sa Bikol, an bago—alagad lumang pardon—kan Misa na an sinusunod. Sa kontemporanyong Katolikong arog ko, komplikado asin suhay sa sako an rito na pagmate ko nawara an sensibilidad kan personal na pagsamba, asin ini naging isyu na sana kun an rito nakapadron sa orihinal na Latin, asin dai na hinihiling an katutubong pagmate, garo baga dai na kinonsiderar kun sain na parte kan kinaban irorokyaw an Santa Misa. Kaya an dating ‘Mapasaindo an Kagurangnan’ na sinisimbag nin ‘Asin mapasaimo man’ nagin ‘An Kagurangnan mapasaindo (Dominus Boviscum)’ na sisimbagon nin ‘Asin sa saimong espiritu (Et cum spiritu tuo).’ Nag-orog pa an paghadit kan nagluwas an bareta na puwedeng magbalik an Simbahan sa Latin na huli subuot sa padagos na pagrayo sa orihinal na rito kan Santa Misa. An baretang ini nagguno nin reaksiyon bako sana sa ordinaryong Katoliko alagad magin sa mga awtoridad kan Simbahan: mga obispo asin kapadian na bukas an paghiling sa mga paghiro kan mga kagtubod sa saindang mga parokya, mga awtoridad na hinihiling an posibleng epekto kaini sa pagtubod kan katutubong Katoliko. Igwa pa nganing pag-alangan na ipinahayag sa mga entrebista sa telebisyon sa nagkakapirang mga padi—bako digdi sa Bikol—huli man sa saindang kakulangan sa pagkasabot kan Latin.\nMatatandaan na sa dekretong Sancrosanctum Concilium sa Ikaduwang Konsilyo Batikano nabago an pagrokyaw kan Santa Misa hali sa Latin na Tridentinong paagi pasiring sa paggamit kan modernong bernakular na tataramon. An pagbabagong ini dara kan pagrani kan pagtubod duman sa mga sosyudad na dai man nagtataram nin Latin, kun sain an paggamit kan dayong lenggwahe nagin kaolangan logod sa mayaman na pagsamba. Tandaan man na an Latin sarong gadan na lenggwahe, boot sabihon mayong sosyudad na minagamit kaini, apuwera na lang sa mga akademya.\nDigdi sato sa Kabikolan na igwang mayaman—biyong minasilyab, minalampaw, asin minawarak—na Katolikong pagtubod, an Santa Misang nagimatan ta, orog na satong mga kontemporanyong Katoliko, nakagamot na sa sato, sa paagi nin pagsambang buhay an satong sensibilidad, an agi-agi bilang mga katutubo kan rona na ini. Igwa kitang responsibilidad na ipadagos ini, asin magpahayag kun igwa man nin kaolangan na nangyayari magin sa laog kan institusyon. Sa ngunyan, an paghadit asin pagkontra naipapahayag sana sa urulay-ulay nin mag-aramigo, sa laog kan harong, o kun sain pa na an tingog dai nakakaabot sa Simbahan mismo. Sa hiling ko, an Simbahan madangog—dapat nanggad na magdangog man—kan satong mga agrangay huli ta ini sarong responsibilidad niya man, asin na kita bilang parte kan Simbahan maninigo man na dangogon. An pahayag kan Santo Papa kaipuhan man adalan, dai man sana tulus-tulos na dapat gibohon, huli ta multi-kultural an kinamumugtakan kan Simbahan. Ta kun mayong pag-aadal asin reaksiyon, magigin awtoritatibo sana an Papa sa paggamit kan saiyang kapangyarihan, sarong negatibong pasabong, siring sa sinabi kan Aleman na padi asin teologong si Hans Küng.\nDai ta naman logod halaton na an rito kan satong pagtubod maibaba duman sa lebel na ini isyung linggwistika na sana. Minasimbag kita sa tinataram kan padi na dai gikan sa daghan kundi sa halanuhan sana, gumud-gumod na sana, basta sana makasimbag. Asin mapuli na pagkatapos kan misa-misa, misa-misa na sana ta dai ta naman nasasabotan. Alagad orog na makangirhat sa gabos, minsan nangi may nagsisirimba, na sa pagtaram kan padi dai nang simbag an madangog.


MOSIAH TSAPTER 20\nAn mga kadaragahang Lamanita dinurukot kan mga kapadean ni Noah --- An mga Lamanita nakigiyera laban kina Limhi asin sa saiyang mga katawohan --- Sinda pina-atras asin napahubya.\nNgonian igwa nin sarong lugar sa Shemlon kun saen an mga kadaragahan nin mga Lamanita nagkakatiripon-tipon kan saindang mga sadire na sarabay na nagkakarantahan, asin nagsasarayaw, asin gibohong magin maogmahon an saindang mga sadire.\n2 Asin ini nangyaring naglipas na igwa nin sarong aldaw na kadikit sanang bilang sinda na nagkatiripon-tipon sa pagkaranta asin sa pagsarayaw.\n3 Asin ngonian an mga kapadean ni Noah, na nagkasurupog na magbaralik sa siyudad nin Nephi, iyo, asin man natatakot na baka an mga katawohan iyo an maggaradan sainda, kun kaya sinda habo nang magbaralik sa saindang mga agom asin saindang mga kaarakian.\n4 Asin habang naghaloy sa kaparangan, asin nakapagdiskubre nin kadaragahan kan mga Lamanita, sinda nag-abang asin nagmamasid sainda;\n5 Asin kan nagkaigwa sana nin kadikiton sainda na sararong nagkatiripon-tipon sa pagsayaw, sinda nagruluwas hale sa saindang mga pinagtataguan na lugar asin dinarakop sinda asin dinarara sinda pasiring sa kaparangan; iyo, beinte asin apat na mga kadaragahan kan mga Lamanita an saindang dinarara pasiring sa kaparangan.\n6 Asin ini nangyaring naglipas na kan an mga Lamanita makaaram na an saindang mga kadaragahan nagkawarara, sinda nagka-aranggot sa mga katawohan ni Limhi, nin huli ta sa kaisipan ninda iyo na idto mga katawohan ni Limhi.\n7 Kun kaya saindang ipinadara an saindang mga hukbo; iyo, magin an hade mismo nakiiba sa saiyang mga katawohan; asin sinda nagpasiriring sa daga nin Nephi na tanganing destrosohon an mga katawohan ni Limhi.\n8 Asin ngonian si Limhi an nakadiskubre sainda gikan sa torre, magin an gabos nindang preparasyon sa pakigiyera saiyang nadiskubre; kun kaya saiyang tiniripon an saiyang mga katawohan na magkasararo, asin nag-arabang sinda sa mga kahiwasan asin sa mga kakahuyan.\n9 Asin ini nangyaring naglipas na kan an mga Lamanita mina-aratake na, an mga katawohan ni Limhi nagpoon na magpatihulog sa kaibabawan ninda gikan sa mga lugar na arabangan, asin nagpoon sa paggaradan sainda.\n10 Asin ini nangyaring naglipas na an ralabanan nagin grabeng gayo, nin huli ta sinda nakilaban na garong mga lion para sa saindang mga biktima.\n11 Asin ini nangyaring naglipas na an mga katawohan ni Limhi nagpoon na padurulagon an mga Lamanita gikan sa atubangan ninda; alagad bako ngani sindang kabanga sa bilang nin mga Lamanita. Pero sinda nakilaban para sa saindang mga buhay, asin para sa saindang mga agom, asin para sa saindang mga kaarakian; kun kaya sinda naghingohang gayo para sa saindang mga sadire asin arog kan mga dragon sinda nakilaban.\n12 Asin ini nangyaring naglipas na saindang nanagboan an hade nin mga Lamanita na kairiba sa bilang nin mga gadan; alagad bako man nganing gadan, kundi may lugad sana asin pinabayaan sanang nakahandusay sa daga, grabe kadaling gayo an pangyayari kan saiyang mga katawohan.\n13 Asin kinurua siya asin binugkusan an saiyang mga lugad, asin dinara siya sa atubangan ni Limhi, asin nagsabi: Hilnga, uya an hade kan mga Lamanita, siya na igwa nganin nin lugad nahulog na kairiba kan saindang mga gadan, asin sainda siyang binayaan; asin hilnga, samuya siyang dinara sa atubangan mo; asin ngonian gadanon ta siya.\n14 Alagad si Limhi nagsabi sa sainda: Kamo dae maggadan saiya, pero darha siya digde na tanganing ako makahiling saiya. Asin saindang dinara siya. Asin si Limhi nagsabi sa saiya: Ano baya an dahilan ta kamo nagpasiring sa pakigiyera laban sa sakong mga katawohan? Hilnga, an sakuyang mga katawohan dae nanggad nagbalga sa pangako na sakong ginibo sa saimo; kun kaya, tadaw baya ta saimong binalga an pangako na saimong ginibo sa atubangan kan sakuyang mga katawohan?\n15 Asin ngonian an hade nagsabi: Ako nagbalga sa pangako nin huli ta an saimong mga katawohan dinurukot an kadaragahan kan sakuyang mga katawohan; kun kaya, sa sakong kaanggutan ako naghimo na an sakong mga katawohan nagpadigde sa pakigiyera laban sa saimong mga katawohan.\n16 Asin ngonian si Limhi dae nakadangog manungod sa bagay na ini; kun kaya siya nagsabi: Ako maghahanap sa kairiba kan sakong mga katawohan asin an siisay man an nakagibo kan bagay na ini magagadan. Kun kaya siya naghimo nin sarong paghahanap na gigibohon sa kairibahan kan saiyang mga katawohan.\n17 Ngonian kan si Gideon nakadangog kaining mga bagay, siya bilang kapitan nin hade, siya nagdulok asin nagsabi sa hade: Ako minahagad saimo ginagalangan, na dae mo paghanapan ining sakong mga katawohan, asin dae mo ipagpatong ining bagay na saindang kabasolan.\n18 Nin huli ta dae mo daw nagiromdoman an mga kapadean kan saimong ama, na iyo an hinanap kan mga katawohang ini tanganing destrosohon? Asin bako daw na yaraon sinda sa kaparangan? Asin bako daw na iyo sinda an nagharabon kan mga kadaragahan nin mga Lamanita?\n19 Asin ngonian, hilnga, asin sabiha sa hade an mga bagay na ini, na tanganing siya an magsabi sa saiyang mga katawohan na sinda puwedeng maghubya sa satuya; nin huli ta hilnga sinda nag-arandam na naman sa pag-atake laban satuya; asin hilnga man igawa na sana kitang kadikit na pag-iriba.\n20 Asin hilnga, sinda mag-aatake na naman kairiba an kadakul na hukbo; asin laen lang kun an hade iyo an magpahubya sainda laban satuya kita magagadan.\n21 Nin huli ta bako daw na an mga tataramon ni Abinadi nautob na, na saiyang pinagpropesiya laban sa satuya --- asin an gabos na ini nangyari nin huli ta dae kita nagdangog kan mga tataramon nin Kagurangnan, asin bayaan an satuyang mga kadaendatahan?\n22 Asin ngonian satuyang pahubyaon an hade, asin satuyang utubon an pangako na satuyang ginibo sa saiya; nin huli ta marhay pa na kita magin yaon sa kauripnan kisa madadaog kita kan satuyang mga buhay; kun kaya, gibohon ta na matapos na an pagpapabulos nin grabeng dugo.\n23 Asin ngonian si Limhi nagsabi sa hade kan gabos na mga gabay mapanungod sa saiyang ama, asin sa mga kapadean na nagdurulag pasiring sa kaparangan, asin ipinagsahot an pandukot kan saindang mga kadaragahan sa sainda.\n24 Asin ini nangyaring naglipas na an hade nagpahubya laban sa saiyang mga katawohan; asin siya nagsabi sa sainda: Mag-iriba kita sa pagsabat sa sakuyang mga katawohan, na mayong darang mga armas; asin ako minasumpa sa saindo nin sarong pangako na an sakuyang mga katawohan dae mangagadan kan saimong mga katawohan.\n25 Asin ini nangyaring naglipas na sinda nagsurunod sa hade, asin nagpasarabat na mayong darang mga armas sa mga Lamanita. Asin ini nangyaring naglipas na saindang naka-aratubangan an mga Lamanita; asin an hade man nanggad kan mga Lamanita nagduko kan saiyang sadire sa atubangan ninda, asin naki-olay sa ngaran kan mga katawohan ni Limhi.\n26 Asin kan an mga Lamanita nahiling an mga katawohan ni Limhi, na mayo sindang darang mga armas, sinda nagkaigwa nin pagkaherak sa sainda asin naghubya sa sainda, asin nagbaralik kairiba an saindang hade na matuninong pasiring sa saindang sadireng daga.\n# posted by Unknown @ 5/24/2005 01:57:00 PM\nMOSIAH TSAPTER 19\nSi Gideon nagbalak na gadanon si Hadeng Noah --- An mga Lamanita sinakop an kadagaan --- Si Hadeng Noah nagsapo nin kagadanan sa paagi nin kalayo --- Si Limhi iyo an naghade bilang sarong hade na nagbabayad nin buwis.\nAsin ini nangyaring naglipas na an hukbo kan hade nagbalik, pagkatapos na hinanap sa mayong kamugtakan an mga katawohan nin Kagurangnan.\n2 Asin ngonian hilnga, an mga puwersa kan hade nagin dikit sana, pagkatapos na mabawasan, asin nagkaigwa nin sarong pagkakabaranga sa kairibahan kan mga natadang mga katawohan.\n3 Asin an mga saradit na parte nagpoon na magtaram nin mga panakot laban sa hade, asin nagkaigwa nin dakulang pag-iriwal sa kairibahan ninda.\n4 Asin ngonian may nagtungang sarong tawo sa kairibahan ninda an an pangaran Gideon, asin siya bilang sarong makusugon na tawo asin sarong kalaban nin hade, kun kaya siya nagbunot kan saiyang espada, asin nanumpa sa saiyang kaanggutan na siya an magadan sa hade.\n5 Asin ini nangyaring naglipas na siya nakilaban sa hade; asin kan mahiling nin hade na siya madali nang makadaog saiya, siya nagdulag asin nagdalagan asin nakaabot sa may torre na harani sa templo.\n6 Asin si Gideon naglamag saiya asin haros madali nang makasakat sa torre tanganing gadanon an hade, asin an hade naghiling kan saiyang mata sa palibot hanggan sa may daga nin Shemlon, asin hilnga, an hukbo nin mga Lamanita nakalaog na sa mga sagkodan nin daga.\n7 Asin ngonian an hade nagkurahaw nin makusog sa kapaitan kan saiyang kalag, na nagsasabi: Gideon, dae mo ako paggadanon, nin huli ta an mga Lamanita nakapalibot na satuya, asin sainda kitang dedestrosohon; iyo, saindang dedestrosohon an sakuyang mga katawohan.\n8 Asin ngonian an hade bako man talagang gayo nagmamakulog sa saiyang mga katawohan kundi sa saiyang sadireng buhay; sa daeng pagkukulang, dae na siya ginadan ni Gideon.\n9 Asin an hade nagsugo sa mga katawohan na sinda dapat na magdurulag na bago mag-arabot an mga Lamanita, asin siya sa saiyang sadire nagdulag na kairiba ninda, asin sinda man nanggad nagdurulag pasiring sa kaparangan, na kairiba an saindang mga kababaehan asin an saindang mga kaarakian.\n10 Asin ini nangyaring naglipas na an mga Lamanita pinaglamag sinda, asin inarabutan sinda, asin nagpoon na garadanon sinda.\n11 Ngonian ini nangyaring naglipas na an hade nagsugo sainda na an gabos na mga lalake kaipuhan na magbaya kan saindang mga agom asin saindang mga kaarakian, asin magdulag sa mga Lamanita.\n12 Ngonian igwa nin kadakul na habong magbaya sainda, alagad pinili na mag-untok asin magpagadan na sana kairiba sinda. Asin an iba man binayaan an saindang mga agom asin mga kaarakian asin nagdurulag.\n13 Asin ini nangyaring naglipas na sinda na nagpawaralat sa kairibahan kan saindang mga agom asin saindang mga kaarakian guminibo na patindogon an saindang mga magagayon na daraga asin mag-iba sa mga Lamanita na tanganing sinda dae na paggaradanon ninda.\n14 Asin ini nangyaring naglipas na an mga Lamanita nagkamate nin pagkaherak sa sainda, nin huli ta sinda nabihag kan kagayunan kan saindang mga kababaehan.\n15 Kun kaya an mga Lamanita dae ginaradan an saindang mga buhay, asin dinarara sinda bilang mga bihag asin ibinalik sinda sa daga nin Nephi, asin tinurugutan sinda na pagsadirehon ninda an daga, sa kundisyon na saindang itatao si hadeng Noah sa mga kamot nin mga Lamanita, asin itao an saindang mga pagsadire, magin an kabanga kan gabos nindang pagrurugaring, kabanga kan saindang mga bulawan, asin saindang mga plata, asin kan gabos nindang mamahalon na mga bagay, asin kaya sinda magbabayad nin buwis sa hade nin mga Lamanita sa taon-taon.\n16 Asin ngonian igwa nin saro sa mga akeng lalake kan hade sa kairibahan ninda na nagkabirihag, na an pangaran iyo si Limhi.\n17 Asin ngonian si Limhi nagmamawot na an saiyang ama dae dapat na magadan; daeng pagkukulang, si Limhi dae nagin ignorante sa mga kadaendatahan kan saiyang ama, na siya sa saiyang sadire sarong hustong tawo.\n18 Asin ini nangyaring naglipas na si Gideon patagong nagpadara nin mga tawo pasiring sa kaparangan, na tanganing iyo an maghanap sa hade asin sainda na kairiba niya. Asin ini nangyaring naglipas na saindang nanagboan an mga katawohan sa kaparangan, gabos puwera sa hade asin an saiyang mga kapadean.\n19 Ngonian sinda nanumpa sa saindang mga puso na sinda mabalik sa daga nin Nephi, asin kun an saindang mga agom asin saindang mga kaarakian ginaradan, asin man sinda na nagpawaralat sa kaibahan ninda, sinda nagmamawot na magbalos, asin man magadan na kairiba sinda.\n20 Asin an hade nagsugo sainda na dae na sinda magbaralik pa; asin sinda nagka-aranggot sa hade, asin ginibo na siya pasakitan, magin hanggan sa kagadanan sa paagi nin kalayo.\n21 Asin sinda nagpoon na kuta nang kuruahon man an mga kapadean asin sinda garadanon man, asin sinda nagdurulagan sa atubangan ninda.\n22 Asin ini nangyaring naglipas na sinda kuta na pasiriring na pabalik sa daga nin Nephi, asin kan sinda nagkanaragboan kan mga tawo ni Gideon. Asin an mga tawo ni Gideon nagsabi sainda kan gabos na nangyari sa saindang mga agom asin sa saindang mga kaarakian; asin na an mga Lamanita nagtugot sa sainda na sinda an puwedeng magsadire sa daga kun magbabayad nin buwis sa mga Lamanita nin kabanga kan gabos nindang pagrurugaring.\n23 Asin an mga katawohan nagsabi sa mga tawo ni Gideon na saindang ginadan an hade, asin an saiyang mga kapadean nakadulag sainda paharayo pasiring sa kaparangan.\n24 Asin ini nangyaring naglipas na pagkatapos na sinda nagtapos na sa seremonya, na sinda nagbaralik sa daga nin Nephi, na may kaogmahan, nin huli ta an saindang mga agom asin saindang mga kaarakian dae ginaradan; asin saindang sinabi ki Gideon kun ano an saindang ginibo sa hade.\n25 Asin ini nangyaring naglipas na an hade nin mga Lamanita nanumpa sa sainda, na an saiyang mga katawohan dae na manggagadan sainda.\n26 Asin man si Limhi, bilang ake nin hade, habang an kahadean ipinagkatiwala saiya kan mga katawohan nanumpa sa hade nin mga Lamanita na an saiyang mga katawohan magbabayad nin buwis sa saiya, magin ini kabanga kan gabos nindang pagrurugaring.\n27 Asin ini nangyaring naglipas na si Limhi nagpoon sa pag-establisa kan kahadean asin nag-establisa nin katuninongan sa kairibahan kan saiyang mga katawohan.\n28 Asin an hade kan mga Lamanita nagbugtak nin mga guwardiya sa kapalibutan kan daga, na tanganing saiyang mabantayan an mga katawohan ni Limhi sa laog kan daga, na tanganing sinda dae makakadulag pasiring sa kaparangan; asin saiya man nanggad sinuportahan an saiyang mga guwardiya gikan sa buwis na saiyang nareresibe sa mga Nephita.\n29 Asin ngonian si hadeng Limhi nagkaigwa nin padagos na katuninongan sa laog kan saiyang kahadean sa laog nin duwang taon, na an mga Lamanita dae na nagmolestiya sainda ni magmawot na destrosohon sinda.\n# posted by Unknown @ 5/24/2005 01:55:00 PM


(Nakatukdo hali sa Isabelo de los Reyes, Sr.)\n(1864-07-07)Hulyo 7, 1864\nOktobre 10, 1938(1938-10-10) (edad 74)\nSi Isabelo de los Reyes y Florentino (Hulyo 7, 1864 – Oktobre 10, 1938) na bisto man sa apod na Don Belong, sarong prominenteng Filipinong pulitiko asin aktibista sa pagsurog kan mga interes nin mga trabahador. Parasurat, peryodista asin abugado, siya an nagtogdas kan Iglesia Filipina Independiente. Siya man an kagtolod kan sosyalismong Filipino.\nAn mga magurang niya iyo sinda Elias de los Reyes asin Leona Florentino; sa Vigan, Ilocos Sur siya inaki. Nag'adal siya sa mga eskwelahan sa Vigan asin Manila. Arog man kan saiyang ina, siya may pagkamoot sa pagsurat kaya an enot niyang trabaho iyo an pagigin peryodista, dangan editor asin parapaglagda nin peryodiko. Siya an enot na nagtogdas nin peryodiko sa vernacular, an El Ilocano kan taon 1889. Siya man an nagmukna kan peryodikong Filipinas Ante Europa, sarong pahayagan na nagkokontra sa pagsakop kan Amerikano sa Filipinas.\nMga obrang sinurat[baguhon | baguhon an source]\nLas Islas Bisayas en la Epoca de la Conquista (1887,enot na edisyon; 1889, ika-2 edisyon)\nHistoria de Ilocos (1890, 2 tomo)\nSensacional Memoria Sobre La Revolucion Filipina.\nLa Expedicion de Li-Mahong contra Filipinas en 1574 (1888)\nTriuntos del Rosario 0 Los Holandeses en Filipinas (1888)\nEI Folklore Filipino (1889)\nPrehistoria de Filipinas (1889)\nSa Madrid, Espanya, nagkamit siyang premyo sa Eksposisyon huli sa obra niyang El Folklore Filipino.\nSenators Profile - Isabelo de los Reyes\nKinua sa "https://bcl.wikipedia.org/w/index.php?title=Isabelo_de_los_Reyes&oldid=225583"\nMga parasurat sa Pilipinas\nMga parasurat na Ilokano\nMga alumni sa Unibersidad kan Sto.Tomas\nMga alumni sa Kolehiyo de San Juan de Letran\nHuring binago an pahinang ini kaitong 10 Enero 2022, alas 13:53.


SA NAGA AIRPORT: Nawawarang budget dapat ipaliwanag kan DOTr, DBM\nAn Department of Transportation (DOTr) asin Department of Budget and Management (DBM) iyo an may sisimbagon kun dai ibinali sa budget an re-orientation project kan Naga Airport sa 2018 General Appropriations Bill (GAB) alagad an bagong propuestong aeropuerto sa San Jose, Camarines Sur iyo an may prosupuesto sa GAB.\nBako lang isyu sa re-orientation kan aeropuerto alagad pati na an planong modernisasyon kan Philippine National Railways (PNR), an dapat ipaliwanag ni DOTr Secretary Arturo Tugade.\nIni an mga pahayag ni Bise Presidente Leni Robredo sa ginibong press conference sa Ciudad nin Naga na pigtawan niya nin prioridad na simbagon asin ipaliwanag an isyu sa mga kahapotan kun ano kamugtakan sa re-orientation kan Naga Airport asin PNR Bicol Express.\nPig-osipon kan bise presidente na nagkaperang veces na siyang nagprobar na makaolay si Sec. Tugade alagad maulyas asin sinabi kaini sa tataramon na ingles ‘’We have been trying to communicate with Secretary Tugade for weeks, but have not been able to secure an appointment to discuss the matter’’.\nMawot niyang makaulay si Tugade kun ipapadagos pa an proyecto sa Naga Airport alagad apesar kan saiyang pigtalaan na mga appointment sa laog na nin nagkaperang semana parating nagpapalyar.\nSaiya pang sinabi na kan taon 2013, an dating DOTC nagpagibo nin feasibility study nganing para sa rehabilitasyon asin pagpakarhay kan Naga Airport sa San Jose Pili, Camarines Sur.\nIgwang pitong mga pigpipilian base sa pag-aadal asin ini kinababalihan kan minasunod: l. relokasyon kan aeropuerto sa Libmanan, Camarines Sur, 2. Relokasyon kan aeropuerto sa Ocampo, Camarines Sur, 3. Relokasyon kan aeropuerto sa San Jose, CamSur, 4. North South re-orientation kan presenting aeropuerto, 5. Southeast Northwest re-orientation kan aeropuerto, 6. extension kan aeropuerto asin 7. Pag- upgrade kan aeropuerto.\nAlagad base sa resulta kan feasibility study pigrecomendar an opsyon 5, na iyo an Southeast Northwest re-orientation kan Naga Airport.\nAn pag-aadal pigsumiter sa Regional Development Council asin National Economic Development Authority. Sinabi pa na kan taon 2015, an re-orientation kan Naga Airport nakakua nin alokasyon na P670 milyon, asin kan taon 2016, igwang P1 bilyon.\nNagngangalas an bise presidente kun tano ta nawara si prosupuesto kan 2017 asin 2018 sa sinambit na aeropuerto alagad an nakabali lugod sa 2018 GAB iyo an propuesto aeropuerto sa Brgy Pogay, San Jose, Camarines Sur .\nPAGLAAG BUDGET SA SAN JOSE AIRPORT BAKONG KASALAN NI NOLI\nAn ibang politico sa Camarines Sur nag-aacusar na maniobra ni Congresista Noli Fuentebella kan Partido district an budget sa Naga Airport nganing ibalyo sa San Jose Airport na ginibo pa sana an ground breaking ceremony kan Febrero 2017.\nAlagad si Robredo nagtutubod na dai man nagkaigwa nin diversion kan fondo sa Naga Airport asin bako man ining kasalan ni Fuentebella. An sarong congresista nahanap nin espuersos na makakua nin prosupuesto para sa proyecto sa sakop na distrito para sa pag-asenso asin ecomonia kan saindang lugar.\nAn DOTr asin DBM dapat magpaliwanag kan isyu sa budget huli ta antes pigtagamahan nin fondo an Naga Airport kan nagtalikod na administrasyon nag-agi sa gabos na proceso, sabi pa.\nNapag-araman pa na si Catanduanes Congressman Cesar Sarmiento, pamayo kan House Committee on Transportation dai man nag-aaraman kan iimplementar na San Jose Airport.\nLRAY, BORDADO, FORTUNO MAPA-INVESTIGARAN SA SAN JOSE AIRPORT\nKaibanan ni Robredo sa press conference iyo si Congresista Gabriel H. Bordado Jr. kan tercer distrito kan Camarines Sur nagpahayag na nagtatarabang na sinda ni Congresista LRay Villafuerte kan segundo distrito asin Salvio Fortuno kan Ika-apat na distrito nganing maaraman kun tano ta dai nakabali sa 2018 General Appropriation Bill an prosupuesto sa Naga Airport.\nDai palang nahahaloy an tolong congresista kan CamSur nag-intrudocir na nin house resolution na hinuhurot sa House Committees on Transportation and Appropriations na investigaran an nangyaring pagsingit nin budget kan San Jose Airport Project sa GAB apesar na dai nag-agi sa tamang mga proceso.\nAfuera pa kaini, anom sa sampulong mga alcalde kan Partido district kabali an LGU San Jose na yaon digdi namumugtak an aeropuerto cocontra sa sinambit na proyecto.\nLiwat sinabi ni Robredo na dakulang bentaje sa gobierno kun papaagihon sa private-public- partnership (PPP) an iimplementar na modernisasyon kan PNR Bicol Express envez kan Overseas Development Assistant (ODA) na ma-utang an gobierno sa China na ma-patong nin dos por cientong interest rate mientras na sa nasyon kan Japan nag-oopresir sana nin .5 por ciento.\nHinagad kan Bise Presidente na magpa-apod liwat nin forum on PNR Modernization si Congresista Bordado kaibanan an grupo kan Naga Parochial School Batch ’67 asin Ateneo de Naga 1971 Association. (DPA)


Manga proyekto lokal kan DPWH ibabalyo na sa LGUs\nIbababa na sa mga lokal na gobierno an nagkaperang proyekto sa infrastraktura asin maguguntingan pa nin fondo an Department of Public Works and Highways (DPWH) puon sa taon 2022 kasunod kan pag-epekto kan Mandanas-Garcia ruling.\nSi mga proyekto lokal sana siring kan municipal asin barangay road asin multipurpose building dapat mga LGU na an mag-implementar alagad si mga proyekto nasyonal sa obras publica man giraray.\nIni an mga pahayag ni Assistant District Engineer Richard Emmanuel Ragragio kan Camarines Sur 3rd Engineering District kan DPWH mantang nag-aandam na an LGUs kan devolution transition plan.\nAn congressional fund kan representante kan sarong distrito dai man hahaleon sa saindang diskresyon an pagtaga nin fondo sa lokal na proyekto maging nasyonal.\nKan bulan nin Hunyo 2021 si Presidente Rodrigo Duterte nag-isyu nin Executive Order No. 138 sa implementasyon sa pagbalyo kan mga gagastoson na fondo sa mga proyekto sa infrastraktura, agricultura, social welfare health care, livelihood asin iba pa.\nIni kasunod kan Mandanas-Garcia ruling asin pag-devolve kan mga ahencia nasyonal sa LGUs mantang malangkaw na sa 37.89 por ciento an saindang marerecibing National Tax Allotment (dating internal revenue allotment).\nAn Mandanas ruling resulta man kan petisyon sa Corte Suprema ninda Batangas asin dating pamayo kan Liga nin mga Gobernador asin dating Gobernador Enrique Garcia Jr. kan Bataan. An En Banc decision kan Corte Suprema binaba kan Hulyo 3, 2018.\nSa desisyon si national taxes bako lang hale sa Bureau of Internal Revenue (BIR) dapat kabale an LGUs na makarecibe nin dakulang tipak sa General Appropriation Act asin huli kaini, naglangkaw sa 37.89 por ciento an saindang NTA cada taon.\nAn Department of Interior and Local Government (DILG) nagsugo na sa LGUs na magbilog nin devolution transition team nganing magsikad na an saindang pag-aadal kan magiging punksyon base sa seksyon 17 kan Acta Republica 7160 o Local Government Code.\nKadakle kan mga ahencia nasyonal apektado kan Mandanas – Garcia ruling. (DPAureus)


ALMA TSAPTER 11\nAn mga Nephita nagmuntar nin paagi sa pananalapi --- Si Amulek nakipagdiskusyunan ki Zeezrom --- Si Cristo dae magliligtas sa mga katawohan na yaon sa saindang mga pagkakasala --- Sinda sana na magmamana sa kahadean nin langit ang maliligtas --- An gabos na tawo magbabangon sa immortalidad --- Mayo na nin kagadanan pagkatapos nin pagkabuhay-liwat.\nNgonian ini yaon sa ley ni Mosiah na an lambang tawo na sarong huwes nin ley, o sinda na pinagtalaga na magin mga huwes, dapat na makakaresibe nin mga kabayaran na uyon sa panahon na sinda nagtatrabaho sa paghuhusga sa sainda na pinagdara sa atubangan ninda para paghusgaran.\n2 Ngonian kun an sarong tawo may utang sa iba, asin siya habong magbayad kan saiyang inutang, siya pinagrereklamo sa huwes; asin an huwes iyo an mapasunod sa autoridad, asin iyo an mapadara nin mga paradakop na tanganing an tawo dapat na darahon sa atubangan niya; asin siya an maghuhusga sa tawo uyon sa ley asin sa mga ebidensiya na ipinadara laban saiya; asin kaya an tawo napipiritang magbayad kan saiyang nautang, o paghuhubaan, o palalayason gikan sa pag-iriba nin mga katawohan bilang sarong parahabon asin sarong tulisan.\n3 Asin an huwes magreresibe kan saiyang kabayaran uyon sa saiyang panahon--- sarong senine nin bulawan para sa sarong aldaw, o sarong senum nin plata, na katampad nin sarong senine nin bulawan; asin ini uyon sa ley na pinagtao.\n4 Ngonian iyo ini an mga pangaran kan manlaen-laen na pedaso kan saindang bulawan, asin kan saindang plata, na uyon sa saindang kantidad. Asin an mga pangaran pinagtao kan mga Nephita, nin huli ta dae ninda pinagkukuwenta na arog sa manera nin mga Hudiyo na yaon sa Jerusalem; nin gibohon nindang kapareho an manera nin pagsukol kan mga Hudiyo; alagad saindang pinagbago an saindang pagkukuwenta asin kan saindang pagsusukol, na uyon sa mga kaisipan asin mga sirkumstansiya kan mga katawohan, sa lambang henerasyon, hanggan sa pagpapamahala kan mga huwes, sinda na ipinagpamugtak sa paagi ni hadeng Mosiah.\n5 Ngonian an pagkukuwenta iyo ini--- an sarong senine nin bulawan, sarong seon nin bulawan, sarong shum nin bulawan, asin sarong limnah nin bulawan.\n6 Sarong senum nin plata, saring amnos nin plata, sarong ezrom nin plata, asin sarong onti nin plata.\n7 Sarong senum nin plata katampad nin sarong senine nin bulawan, asin maski sa arin sa duwa para sa sarong sebada, asin man para sa sarong sukol kan lambang klase nin butil.\n8 Ngonian an kantidad nin sarong seon nin bulawan iyo na doble sa kantidad nin sarong senine.\n9 Asin an sarong shum nin bulawan iyo na doble sa kantidad nin sarong seon.\n10 Asin an sarong limnah nin bulawan iyo an kantidad kan sainda gabos.\n11 Asin an sarong amno nin plata iyo na ini parehong kantidad kan duwang senum.\n12 Asin an sarong ezrom nin plata iyo na ini parehong kantidad kan apat na senum.\n13 Asin an sarong onti iyo na ini pareho an kantidad ninda gabos.\n14 Ngonian iyo ini an kantidad kan mas hababa an mga numero kan saindang pagkukuwenta---\n15 An sarong shiblon iyo na ini kabanga nin sarong senum; kun kaya, an sarong shiblon para sa kabanga nin sarong sukol nin sebada.\n16 Asin an sarong shiblum iyo na ini kabanga nin sarong shiblon.\n17 Asin an sarong leah iyo an kabanga nin sarong shiblum.\n18 Ngonian iyo ini an saindang numero, na uyon sa saindang pagkukuwenta.\n19 Ngonian an sarong antion nin bulawan iyo na ini kapareho sa tulong shiblon.\n20 Ngonian, ini nangyari nin huli sa sarong katuyuhan na makakua nin kapakinabangan, nin huli ta sinda nagreresibe kan saindang mga kabayaran na uyon sa saindang kaupahan, kun kaya, saindang pinurukaw an mga katawohan na gumibo nin mga kariribokan, asin nin gabos na manera nin mga panriribok asin karigsokan, na tanganing sinda puwedeng magkaigwa nin kadakul na para-upa, na sinda puwedeng kumita nin kuwarta na uyon sa mga akusasyon na pinagdadara sa atubangan ninda; kun kaya saindang pinurukawan an mga katawohan laban kina Alma asin Amulek.\n21 Asin ining Zeezrom nagpoon na maghapot ki Amulek, na nagsasabi: Puwede ka daw makasimbag sakuya sa dikit na mga kahaputan na sakuyang ihahapot saimo? Ngonian si Zeezrom iyo an sarong tawo na eksperto sa mga padaya nin diyablo, na tanganing saiyang hamakon an bagay na marhay; kun kaya, siya nagsabi ki Amulek: Puwede ka daw magsimbag sa mga kahaputan na sakuyang ihahapot saimo?\n22 Asin si Amulek nagsabi sa saiya: Iyo, kun ini magin uyon sa Espiritu nin Kagurangnan, na yaon sako; nin huli ta ako mayong sasabihon na kontraryo sa Espiritu nin Kagurangnan. Asin si Zeezrom nagsabi sa saiya: Hilnga, uya may anom na onti nin plata, asin an gabos na ini sakuyang itatao saimo kun saimong ipagsikwal an pagkakaigwa nin sarong Pinakahalangkaw na Pagkatawo.\n23 Ngonian si Amulek nagsabi: O ika na ake nin impiyerno, tadaw baya ta pinagtetentaran mo ako? Nakakaaram ka daw na an mga matatanos dae nadadara sa arog na mga tentasyon?\n24 Nagtutubod ka daw na mayong Diyos? Ako nagsasabi sa saimo, Dae, ika mismo nakakaaram na igwa nin sarong Diyos, alagad ikaw mas namomoot kaining kaluhoan sobra kesa saiya.\n25 Asin ngonian ika nagpuputik sa atubangan nin Diyos sa sakuya. Ika nakapagsabi sa sakuya--- Hilnga ining anom na onti, na igwa nin dakulang kantidad, sakuyang itatao sa saimo --- alagad yaon ini sa saimong puso na dae mo sinda itatao sakuya; asin iyo sana ini an saimong kamawotan na ako dapat magsikwal sa tunay asin nabubuhay na Diyos, na tanganing ika magpupuwede kuta nang magkausa na tanganing madestroso ako. Asin ngonian hilnga, para sa arog kaining dakulang karatan ikaw magkakaigwa nin saimong pabuya.\n26 Asin si Zeezrom nagsabi sa saiya: Ika pusog na nagsasabi na igwa nin sarong tunay asin nabubuhay na Diyos?\n27 Asin si Amulek nagsabi: Iyo, igwa talaga nin sarong tunay asin nabubuhay na Diyos.\n28 Ngonian si Zeezrom nagsabi: Igwa daw nin sobra sa sarong Diyos?\n29 Asin siya nagsimbag, Mayo.\n30 Ngonian si Zeezrom nagsabi sa saiya giraray: Paano mo daw naaaraman an mga bagay na ini?\n31 Asin siya nagsabi: Sarong anghel an naghimong ipaaram sinda sa sakuya.\n32 Asin si Zeezroom nagsabi giraray: Siisay siya na mag-aabot? Iyo daw ini an Ake nin Diyos?\n33 Asin siya nagsabi sa saiya, Iyo.\n34 Asin si Zeezrom nagsabi giraray: Siya daw magliligtas kan saiyang mga katawohan na yaon sa saindang mga pagkakasala? Asin si Amulek nagsimbag asin nagsabi sa saiya: Ako nagsasabi sa saimo na siya dae, nin huli ta ini imposible para saiya na tanganing isikwal an saiyang tataramon.\n35 Ngonian si Zeezrom nagsabi sa mga katawohan: Masdan nindo na kamo makakagiromdom kaining mga bagay; nin huli ta siya nagsabi na igwa sanang sarong Diyos; alagad siya nakapagsabi na an Ake nin Diyos mag-aabot, alagad siya dae magliligtas kan saiyang mga katawohan--- na garo baga siya nagkaigwa na nin autoridad na magsugo sa Diyos.\n36 Ngonian si Amulek nagsabi giraray sa saiya: Hilnga ikaw nagputik na, nin huli ta ikaw nakapagsabi na ako nagtaram na garo baga ako nagkaigwa na nin autoridad na magsugo sa Diyos nin huli ta ako nagsabi na siya dae magliligtas sa saiyang mga katawohan na yaon sa saindang mga pagkakasala.\n37 Asin ako nagsasabi sa saimo giraray na siya dae kayang magliligtas sa sainda na yaon sa saindang mga kasalanan; nin huli ta ako dae makapagsikwal kan saiyang mga tataramon, asin siya nagsabi na mayong maating bagay na makakapagmana sa kahadean nin langit; kun kaya, paano kamo magin ligtas, laen lang na kamo makakapagmana sa kahadean nin langit? Kun kaya, kamo dae makakaligtas na yaon sa saindong mga pagkakasala.\n38 Ngonian si Zeezrom nagsabi giraray sa saiya: Totoo daw na an Ake nin Diyos iyo man sana an Ama na Daeng Kasagkoran?\n39 Asin si Amulek nagsabi sa saiya: Iyo, siya iyo man sana an Ama na Daeng Kasagkoran kan langit asin kan daga, asin kan gabos na mga bagay na yaon sainda man sana; siya an kapinunan asin an katapusan, an enot asin an huri;\n40 Asin siya mag-aabot sa kinaban na tanganing tubuson an saiyang mga katawohan; asin saiyang dadarahon sa saiyang sadire an mga kalapasan ninda na nagtutubod sa saiyang pangaran; asin iyo ini sinda na magkakaigwa nin buhay na daeng kasagkoran, asin an kaligtasan maabot sa mayo nang iba pa.\n41 Kun kaya an mga marigsok iyo man sana na arog baga na dae nagkaigwa nin pagtubos na ginibo, laen lang na ini pinagbabadbadan kan mga gapos nin kagadanan; nin huli ta hilnga, an aldaw maabot na an gabos magbabangon gikan sa kagadanan asin magtitindog sa atubangan nin Diyos, asin paghuhusgaran uyon sa saindang mga gibo.\n42 Ngonian, igwa nin sarong kagadanan na pinag-aapud na sarong temporal na kagadanan; asin an pagkagadan ni Cristo iyo an maghuhuhad kan mga gapos kaining temporal na kagadanan, na tanganing an gabos magbabangon gikan kaining temporal na kagadanan.\n43 An espiritu asin an hawak magkakasararo giraray sa saiyang perpektong kamugtakan; pareho an mga takyag asin mga kasu-kasuan na maibabalik sa tamang kamumugtakan, maski na ngani ngonian na kita iyo man sana sa panahong ini; asin kita dadarahon na magtitindog sa atubangan nin Diyos, nakakaaram maski ngani ngonian na kita nakakaaram, asin igwa nin sarong malinaw na pagkamangno kan gabos nyatong mga pagkakasala.\n44 Ngonian, ining pagbabalik-liwat may-aabot sa gabos, pareho sa guran asin hoben, pareho sa uripon asin libre, pareho sa lalake asin babe, pareho sa maririgsok asin mga matatanos; asin magin mayo ni saro sa saindang mga buhok an mawawara; alagad an lambang bagay ibabalik-liwat sa perpekto kaining kamugtakan, na arog kaini ngonian, o yaon sa hawak, asin pagdadarahon asin huhukuman sa atubangan nin korte ni Cristo an Ake, asin Diyos Ama, asin an Banal na Espiritu, na sarong Daeng Kasagkoran na Diyos, na tanganing paghuhukuman uyon sa saindang mga gibo, maski nagin sindang marhay o maski nagin sindang maraot.\n45 Ngonian, hilnga, ako nakapagtaram na sa saindo mapanungod sa kagadanan nin mortal na hawak, asin man mapanungod sa pagkabuhay-liwat kan mortal na hawak. Ako nagsasabi sa saindo na an mortal na hawak na ini magbabangon pasiring sa sarong immortal na hawak, na gikan sa kagadanan, magin gikan sa enot na kagadanan pasiring sa pagkabuhay-liwat, na tanganing sinda dae na nanggad magagadan pa; an saindang mga espiritu kaiba an saindang mga hawak, na dae na nanggad masusuhay pa; kaya an kabilugan magigin espirituwal asin immortal, na tanganing sinda dae na nanggad makakahiling pa nin kalapaan.\n46 Ngonian, kan si Amulek nakapagtapos na kaining mga tataramon an mga katawohan nagpoon giraray na magkangaralas, asin man si Zeezrom nagpoon na pagtakigan. Asin kaya nagtapos an mga tataramon ni Amulek, o iyo sana ini an gabos kong naisurat.\n# posted by Unknown @ 10/15/2005 09:05:00 AM


Siyensyang pangsosyedad - Wikipedia\nSuanoy na sensus asin surbey na minatao nin demograpikong datos\nAn siyensyang pangsosyedad (Ingles: social science; Aleman: sozialwissenschaft; Kastila, Portuges: ciencias sociales) iyo sarong grupo nin mga disiplinang akademiko na pinag-aadalan an mga aspekto nin tawo sa kinaban. Minarayo an mga ini gikan sa mga arte asin humanidades asin imbes, minataong-duon sa paggamit nin siyentipikong paagi asin mahigot na mga basehan nin ebidensiya sa pag-adal nin sankatawohan, kabali an mga paaging nabibilang asin paaging pangkarakter.\nInaapod minsan bilang mga malulumoy na siyensya an mga siyensyang pangsosyedad, sa pag-adal nin parehong inter-subhektibo asin obhektibo o aspetong istraktura kan sosyedad. Kabaliktadan ini sa mga matatagas na siyensya na pupuwedeng eksklusibong dapit sa obhektibong aspeto nin kapalibotan.\nMahihiling an mga eksperto sa siyensyang pangsosyedad sa pag-adal asin pag-teoriya manungod sa parehong pinagsalak asin indibidwal na mga kaugalian.\nAn Wikimedia Commons igwa nin medya dapit sa Siyensyang pangsosyedad.\nKinua sa "https://bcl.wikipedia.org/w/index.php?title=Siyensyang_pangsosyedad&oldid=215212"\nHuring binago an pahinang ini kaitong 28 Setyembre 2021, alas 12:00.


Rigaton nin shabu sa Caramoran, dakop ~ BICOL STANDARD | Bicol News\nHome » News » Rigaton nin shabu sa Caramoran, dakop\nBicol StandardMonday, June 22, 2015\nCARAMORAN, Catanduanes – Pinusasan kan mga pulis si Owen Bongat y Castilla, may agom, residente kan Barangay Bothoan, na suspechadong saro sa mga paratinda kan pig papangalad na droga na shabu digdi.\nShabu sa Catanduanes\nRetrato hale sa Oplan Droga\nAn mga awtoridad na pinamayohan ni PO1 Thompkin Quintana iyo si naglansar kan buy-bust operation kontra sa suspechado na nagresulta saiyang pagkadakop.\nSabi kan mga imbestigador, haloy nang pigmamasidan ninda an mga aktibidades ni Bongat sa pagpabakal nin shabu.\nAlagad mayo sinda nin pusog na nakukuang evidencia na positibong mapatunay na siya talaga an mayor na supplier kan ipigbabawal na droga.\nDurante kan buy-bust operation nakua sa poder kan suspechado an puti na pulbos na pigtutubodan na shabu. Nakabugtak ini sa plastic sachet kan iduhol ni Bongat sa nagsagin-sagin na mabakal na pulis.\nAfuera kan shabu, an iba pang nakuang gamit ki Bongat iyo an cash na P1,000 na ginamit kan sagin-sagin na parabakal, asin sarong lighter.\nAn suspechado sasangatan nin casong pagbalga sa Republic Act 9165, o mas bistado sa apod na Comprehesive Dangerous Drugs Act of 2002.\nMientrastanto, ipinahayag kan PNP digdi na orog pa nindang papaisogon an operasyon contra sa ilegal na druga, pagkatapos na marecibe nin dagmang pang mga informasyon na pwedeng makaguiya sainda sa mga masunod na mga operasyon.\nAn provincia kan Catanduanes saro sa mga lugar sa Bicol kun sain nanotaran an makusog na negosyo sa ipigbabawal na bulong, segun sa obserbasyon mismo kan mga atoridad.—BICOLSTANDARD.COM Pirming enot. Pirming bago.


Acting mayor suspendido man nin tolong bulan\nLibmanan, Camarines Sur – Mantang nagseserbe pa nin anom na bulan na suspension an alcalde sa banwaan na ini, pinaluwas na kan corte an tolong bulan na preventive suspension sa acting mayor digdi na nag-aatubang nin casong pagfalsificar nin documento publiko asin tinatawan nin quince diyas an opisina lokal kan Department of Interior and Local Government (DILG) na iimplementar an orden matapos marecibe an kopya kan desisyon.\nSi Bise Alcalde Rommel Bulaong na iyo an nagtutukaw bilang acting mayor sa laog nin anom na bulan poon kan Marso 2018 karibay kan suspendidong pang Alcalde Bernard Brioso huli sa caso administrativo, naghahalat na sana kun nuarin iimplementar kan DILG nganing ipasa na niya an posisyon sa nagtutukaw na Acting Vice Mayor Alexander Mendoza.\nInako na ni Bulaong an desisyon kan corte petsado Hunyo 22 na pinaluwas kan Regional Trial Court Branch 56 sa sala ni Juez Manuel Salumbides mantang preventive suspension pa sana asin mahalat siya kan ano an magiging pinal na desisyon.\nSi dating Consejal Jose ‘’Nonoy’’ Dy asin pamayo kan Citizens Crime Watch sa Camarines Sur iyo an nagsangat nin casong pagfalsificar nin dokumento publiko contra sa acting mayor asin iba pang miembros kan Sangguniang Bayan na pendiente pa an caso sa ibang sala kan corte sa Libmanan.\nNaging ugat kan caso iyo soboot an nadiscobre ni Dy na naggaramit nin mga fekeng recibo an nagkaperang mga consejal na nagsasabi nag-atendir sa PCL Convention sa Boracay nganing pa-reimbursaran sa LGU.\nKabale sa mga acusado digdi iyo sinda suspendidong Alcalde Bernard Brioso, consejal pa kaidto, Consejal Gerry Tendero asin iba pang envueltong consejal na an iba mayo na ngonian sa puesto sa LGU.\nAn caso enot sinangat kan dating consejal sa Ombudsman, alagad si caso administrativo binasura mantang si kaso kriminal pigpadagos na binaba sa Regional Trial Court kan Hall of Justice sa banwaan nin Libmanan.\nSi Acting Vice Mayor Mendoza nagpahayag na nag-aandam na siya sa pagtukaw sa puesto sa tahaw kan kasiribotan kan opisyales lokal digdi sa nakatalaan na kapiestahan kan banwaan sa Hulyo 24-25.\nAn matukaw man na Acting Vice Mayor iyo si Consejal Tendero na nag-ika duwang puesto sa walong elihidong consejales sa ginibong pirilian kan Mayo 2016.


Padagos na orag\nDAI PA sana man nahahaloy kan pinano an column na ini nin pag-orgolyo sa naaabot kan mga Bikolanong parasurat sa mga panahon na ini. Dara idto kan panggana ni Adrian Remodo kan Sawikaan 2007 para sa saiyang ‘miskol.’ Dai pa sana nahahaloy, alagad biyo talaga gayod minakurahaw an Kabikolan sa panahon na ini na ‘kami naman!’\nKan Biyernes, Agosto 31, nakaduman ako sa seremonya para sa paggawad kan National Book Awards, na ginibo duman sa World Trade Center sa Pasay City kun sain duwang Bikolano an nakakua kan nasabing orgulyo. An National Book Awards na pinagpapadrinohan kan Manila Critics Circle na pinamamayohan ngunyan ni Dr. Ophelia Dimalanta kan University of Sto. Tomas, itinatao sa bilang pagmidbid sa kagayonan kan sarong libro sa pagkakasurat asin sa kontribusyon kaini sa koleksyon nin mga babasahon sa Pilipinas. Sa labi-karahay na bareta, duwang Oragon an nakakua nin National Book Award, si Alvin B. Yapan, na nakua an Jaime C. Laya Award for Best Fiction Book in the Vernacular para sa saiyang “Ang Sandali ng mga Mata,” asin man si Marne Kilates na nakua an Best Translation Work para sa saiyang mga dakitaramon kan mga haiku sa libro ni Rogelio Mangahas na “Gagamba sa Uhay” na laen sa translation, nakua man an National Book Award sa kategoryang Book of Poetry. An “Ang Sandali ng mga Mata” ni Yapan pinublikar kan Ateneo de Manila Press mantang an “Gagamba sa Uhay” pinublikar man kan C & E Publishing House. Lain pa kaini, naenot naman na natukdol ni Yapan para sa saiyang obrang “Rolyo” na sarong pelikulang Bikolnon an Best Film sa Short Feature category kan Cinemalaya 2007.\nAno an implikasyon kaini? Paninindugan ko an naenot ko nang pahayag na makalihis an pirang dekada nin katoninongan sa kultural asin pan-literaturang buhay kan mga Bikolano, an panahon na ini tunay na panahon nin mga oragon. Bakong pagbotog, kundi bilog na pagpapakumbaba ining pag-ako na kita, siring sa ibang rona, rona man nin kaisipan asin pagkasabot, igwa nin hararom na kabatiran sa sadiri man o sa iba pang mga bagay, asin na kita kaiba sa sulog kan orog na mahiwas na pag-abante kan kaaraman kan bilog na kinaban. Alpog sana, alagad kaiba an alpog na ini sa kosmos nin paghaman nin mga panibagong kaisipan, prinsipyo asin pilosopiya na mahurma sa kaaabtan kan tao.\nSinasabi, asin akô ko man iyan, na dai man pinapasabong kan kapangganahan an siyertong pagkrear ta nin mga libtong sa salog nin kaaraman, alagad romdomon ta na an mga ginanahan na ini mga gibong pan-literatura, nakasurat, nakapublikar, sa halipot na tataramon, daing kagadanan, babasahon kan satong mga kaakian, asin sainda man na kapag-arakian.\nTapos na an panahon nin pag-iirimonan, asin ini an panahon nin pagtitinarabangan, sabi ngani ni Frank Peñones sa huri ming pagkaolay bago siya liwat na maghali pasiring California para sa saiyang pag-adal. Ini an panahon nin mga oragon na kun satong maipapadagos maogbon nin mga positibong bagay sa lado kan nahihiling, nasusurat, nadadangog asin iba pang porma nin arte.\nPagkatapos ninda Yapan asin Kilates, dakol pa kaiyan, bako sana sa mga premyo, alagad orog na sa produkto. Nakasunad na sa kalan an libro nin mga pasaling pang-entablado asin pampelikula ni Carlo Aréjola na may titulong “Tuwiran Kong Sasabihin,” sarong librong mahiwas asin dakula an puwedeng kaabtan huli man sa mga napapanahon na tema kan mga laman kaini. Sa nakaagi kong column, lain sa literatura, tinukar ko minsan sa halipot sanang paagi an mainiton pa na dai pa nahahaon na libro ni P. Andrew Recepcion na “God’s Global Household: A Theology of Mission in the Context of Globalization” na sosog sa mga harigi nin misyolohiya sarong ‘enot’ asin ‘maisog’ na hararom na pagsugpon sa mga kaisipan kan pagmimisyon asin man kan kontrobersyal na globalisasyon.\nSa mga signos na ini nin kongkretong manipestasyon, ipinapangaki liwat an kagayonan na nagdara sa kinaban kan epikong nadangog ni Fray Bernardino de Melendreras, OFM gikan sa sarong madunong—bako daw na si Kadungung man sana idto?—kan siya tuminungtong sa kadagaan kan Ibalong, epiko na saiya man na sinurat sa sadiri niyang lenggwahe alagad kinatagbuan ta kan satong nakaagi. Ini an panahon kan mga aki ni Kadungung na minsan nang inapod na mga oragon sa negatibong paagi, na hanggan ngunyan nangyayari pa man giraray minsan mga katood sana man an minabalubagi, na padagos na maninindugan para sa karahayan kan rona. Kun nagtatanog man ako siring sa propeta, pabayae na, kisa magkawsa nin pagkabaranga, tibaad siring kaini an orog na marhay, an maglaom, maglaom nin karahayan, asin makisaro sa paghiro pasiring digdi.


Home / Albay / Libon / News / Drug surrenderer na imbuelto sa extortion, binadil gadan sa Libon\nBicol Standard Newspaper Wednesday, March 21, 2018 Albay, Libon, News\nLibon, Albay (Bicol Standard) – Gadan an sarung Muslim na sinasabing dati nang nagsuko huli sa droga asin naimbwelto man sa mga extortion activities matapos na pagbabadilon kan mga dae namidbid na suspetsado kasuodma, Marso 21, sa banwaang ini.\nSa report kan Libon MPS, binisto an biktima na si Amir Ampoan y Sallao, 32 anyos, may agom, taga Brgy. Magallang, Libon, Albay.\nNangyari an insidente bandang alas 7:50 nin aga, mantang naglalakaw an biktima pasiring sa saiyang nakaparadang motorsiklo sa atubangan kan harong kan sarung nagngangarang Edmund Macauyam sa Purok 1 kan nasabing barangay.\nMatapos pagbabadilon, nakadalagan pa man suboot nin pirang metros an biktima antes na padagos ining natumba hasta bawian nin buhay.\nNapag araman na imbwelto sa iligal na droga asin extortion activities an biktima asin base sa record, drug surrenderer ini kan November 26, 2016.\nMatapos maproseso kan Scene of the Crime Operatives an bangkay kan biktima, tulos ining kinua kan mga pag iribang Muslim na hali sa Naga City ngani na ipalubong.\nDrug surrenderer na imbuelto sa extortion, binadil gadan sa Libon Reviewed by Bicol Standard Newspaper on Wednesday, March 21, 2018 Rating: 5


Home / News / Burat, pinauranan nin bala an PNP outpost\nBurat, pinauranan nin bala an PNP outpost\nBicol Standard Friday, March 14, 2014 News\nCIUDAD NIN NAGA—Dinakop an sarong lalaki pakatapos kaini pauranan nin bala an Outpost No. 4 kan Philippine National Police (PNP) sa barangay Triangulo sa ciudad na ini kasubanggi.\nBinisto an suspechado na si Mariano Sumayao, 31 anyos, asin residente kan Milaor.\nAn suspechado, segun sa report, nakasakay sa sarong tricycle na pigmamaneho ni Rodelio Rocafor, 36, asin taga-Calabanga. Pagtungod kaini sa nasambit na outpost, nagparapaputok siya kan saiyang badil sa mga pulis. Nagderecho an tricycle pasiring sa Milaor.\nMientrastanto, an mga pulis nagradyo sa Mabolo checkpoint manungod sa insidente.\nTulos man na pinagbagat an tricycle kan ini makaabot sa parte kan checkpoint tanganing aprehederon an suspechado.\nKan madakop si Sumayao, nadiscubre na ini palan burat-burat asin nagsasayasay pa an paglakaw.\nNakua sa poder kan suspechado an sarong calibre .38ng badil na may laog na duwang bala. Sa imbestigasyon, napag-araman na an badil hinabonan suboot hale sa sarong security guard kan Starmark Royale.\nSa entrevista man sa driver, sinabi kaini na nakubanan siyang maray sa nangyari. Suboot, dai niya aram na an saiyang pasahero may darang badil. Sinabi pa kaini na pig-arkila sana an saiyang tricycle sa kantidad na 50 pesos tanganing ihatod an pasahero hale sa Diversion Road pasiring sa Milaor.\nLinalaoman na nagkapirang reklamo an aatubangon kan nasambit na suspechado, na sa presente detenido sa Naga City Jail. (Report ni Boyet Paderes/BBS-DWLV)\nBurat, pinauranan nin bala an PNP outpost Reviewed by Bicol Standard on Friday, March 14, 2014 Rating: 5


Bohol (isla) - Wikipedia\nPara sa provincia nin Bohol, hilingon an Bohol.\nMapa kan Filipinas na ipinapahiling an isla kan Bohol\nIsla nin Bohol an pangenot na isla kan Provincia nin Bohol sa Visayas. Namomogtak ini sa sur-subangan kan isla kan Cebu sa balyo kan Cebu Strait (o Bohol Strait) asin sur-sulnupan kan isla kan Leyte. Nasusuhay ini kan Dagat Camotes asin Canigao Channel. An isla yaon sa norte kan Mindanao asin nasa tangâ ninda an Dagat Bohol.\nBohol an ikasampulong pinaká dakolang isla kan Filipinas na may sokol na 3269 km² asin baybayon na 261 km. An pangenot na isla napapalibotan nin labi halos 70 saradit na isla, an pinaká dakola sainda iyo an Panglao na nakaatubang sa ciudad nin Tagbilaran asin Lapining sa norte-subangan.\nKinua sa "https://bcl.wikipedia.org/w/index.php?title=Bohol_(isla)&oldid=170932"\nHuring binago an pahinang ini kaitong 29 Abril 2018, alas 21:33.


Magdanay na Masarig sa Pagtubod—Magpokus ki Jesus | Pag-aadalan\nAn Torrengbantayan—Pag-aadalan na Edisyon | Setyembre 2015\nBASAHON SA Acholi Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Drehu Dutch Efik English Español Estonian Fijian Finnish Finnish Sign Language Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Isoko Italian Sign Language Italiano Japanese Sign Language Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Sign Language Koreano Krio Lamba Latvian Lhukonzo Lithuanian Luganda Luo Macedonian Malagasy Malay Malayalam Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Samoan Sango Serbian Serbian (Roman) Seychelles Creole Shona Sidama Sinhala Slovak Slovenian Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\n“Magdanay na Masarig sa Pagtubod”\n‘Magdanay na masarig sa pagtubod, magpakakusog.’—1 COR. 16:13, An Marahay na Bareta Biblia.\nKANTA: 60, 64\nTaano ta sarong mahalagang marhay na rugaring an pagtubod?\nPaano ta maaaraman na nagluluya na an satong pagtubod?\nTaano ta mapapakusog an satong pagtubod kun ‘hihilingon ta nin maingat’ si Jesus?\n1. (a) Ano an naeksperyensiyahan ni Pedro sarong banggi kan makusugon an duros sa Dagat nin Galilea? (Hilingon an ritrato sa itaas.) (b) Taano ta naglubog si Pedro?\nSARONG banggi na makusugon an duros, nadidipisilan na magsagwan si apostol Pedro asin an iba pang disipulo pasiring sa ibong kan Dagat nin Galilea. Dangan bigla nindang nahiling na naglalakaw si Jesus sa ibabaw kan dagat. Inapod ni Pedro si Jesus, asin naghapot kun puwede siyang maglakaw sa tubig pasiring sa saiya. Kan agdahon siya ni Jesus, nagbaba si Pedro sa sakayan asin milagrosong naglakaw sa ibabaw kan maalon na dagat pasiring sa saiyang Kagurangnan. Pero paghaloy-haloy, naglulubog na si Pedro. Taano? Naghiling kaya siya sa alipuros asin natakot. Naghagad siya nin tabang ki Jesus. Kinaputan siya tulos ni Jesus asin sinabi sa saiya: “Kakadikit kan saimong pagtubod. Taano ta nagduwa-duwa ka?”—Mat. 14:24-32, NW.\n2 Tulong aspekto na may koneksiyon sa satong pagtubod an pag-uulayan ta sa eksperyensiya ni Pedro: (1) kun paano inot na nagpahiling nin pagtubod si Pedro sa tabang nin Diyos, (2) kun taano ta nagluya an pagtubod ni Pedro, asin (3) kun ano an nakatabang ki Pedro na kumusog giraray an saiyang pagtubod. An pagsiyasat ta sa mga puntong ini makakatabang sa sato na mahiling kun paano kita ‘magdadanay na masarig sa pagtubod.’—1 Cor. 16:13, BPV. *\nPAGTUBOD SA TABANG NIN DIYOS\n3. Taano ta nagbaba sa sakayan si Pedro, asin sa anong paagi man niyato iyan ginibo?\n3 Nagbaba si Pedro sa sakayan tanganing maglakaw sa tubig huling may pagtubod siya. Inagda siya ni Jesus, asin nagtiwala si Pedro na tatabangan siya kan kapangyarihan nin Diyos kun paanong tinabangan man kaiyan si Jesus. Sa kaagid na paagi, igwa man kita nin pagtubod kaya idinusay niyato an satong sadiri ki Jehova asin nagpabawtismo. Inagda kita ni Jesus na magin parasunod niya, na maglakaw sa saiyang mga lakad. Nagtubod kita ki Jesus asin sa Diyos saka nagtiwalang tatabangan ninda kita sa lain-lain na paagi.—Juan 14:1; basahon an 1 Pedro 2:21.\n4, 5. Taano ta sarong mahalagang marhay na rugaring an pagtubod?\n4 Talagang mahalagang marhay na rugaring an pagtubod. Kun paanong huli sa pagtubod ni Pedro nakalakaw siya sa tubig, huli man sa satong pagtubod nagigibo niyato an mga bagay na garo imposible para sa mga tawo. (Mat. 21:21, 22) Halimbawa, dakul sa sato an biyong binago an satong mga ugali asin gibo mala ngani ta haros dai na kita mabisto kan mga kamidbid niyato. Binendisyunan ni Jehova an satong mga paghihinguwa huli ta an pagtubod niyato sa saiya an nagpahiro sa sato na gibuhon an mga pagbabagong ini. (Basahon an Colosas 3:5-10.) Kan pahiruon kita kan satong pagtubod na idusay an satong sadiri ki Jehova, nagin katuod niya kita, sarong bagay na dai ta magigibo sa sadiri sana niyato.—Efe. 2:8.\n5 Padagos kitang tinatawan nin kusog kan satong pagtubod. Huli sa pagtubod, nakakaya tang labanan an mga pagsalakay kan satong kalaban na mas makapangyarihan sa tawo, an Diyablo. (Efe. 6:16) Huli man sa pagtitiwala ta ki Jehova, nababawasan an satong paghadit sa panahon na may mga problema. Sinasabi ni Jehova na kun huli sa satong pagtubod iniinot ta an intereses kan Kahadian, itatao niya sa sato an materyal na mga pangangaipo niyato. (Mat. 6:30-34) Asin an mas mahalaga, huli sa satong pagtubod, mag-aako kita nin sarong regalo na dai nuarin man makukua nin dawa siisay na tawo sa sadiri sana niyang paghihinguwa—an buhay na daing katapusan.—Juan 3:16.\nPAGKAWARA NIN POKUS, PAGKAWARA NIN PAGTUBOD\n6, 7. (a) Sa ano ta maikukumparar an duros asin mga alon na nakapalibot ki Pedro? (b) Taano ta dai niyato dapat baliwalaon an posibilidad na magluya an satong pagtubod?\n6 An duros asin mga alon na nakapalibot ki Pedro mantang naglalakaw siya sa tubig maikukumparar sa mga pagbalo asin sugot na inaatubang niyato bilang dusay na mga lingkod nin Diyos. Dawa kun masakit na marhay an mga ini, makakapagdanay kitang marigon sa tabang ni Jehova. Tandaan na naglubog si Pedro bakong huli sa huyop nin duros o dakulang alon. Balikan ta an pagkasunod-sunod kan pangyayari: “Kan mahiling niya an alipuros, natakot siya.” (Mat. 14:30, NW) Nawara an pokus ni Pedro ki Jesus, dangan nagluya an pagtubod niya. Kun ‘mahiling man kita sa alipuros,’ na nagpopokus sa kusog kaiyan asin magduwa-duwa na tatabangan kita ni Jehova, puwede man kitang lumubog.\n7 Dai ta dapat baliwalaon an posibilidad na magluya an satong pagtubod huling inaapod kan Bibliya an pagluya o pagkawara nin pagtubod bilang an “kasalan na madaling nakakasabod sa sato.” (Heb. 12:1, NW) Arog kan ipinapahiling kan eksperyensiya ni Pedro, puwedeng magluya tulos an satong pagtubod kun mapokus kita sa salang mga bagay. Paano ta maaaraman kun nagluluya na an satong pagtubod? Pag-ulayan ta an nagkapirang hapot na puwede tang magamit sa pagsiyasat ta sa satong sadiri.\n8. Paano an mga panuga nin Diyos puwedeng magin bako nang gayong totoo sa sato kumpara kan dati?\n8 An mga panuga daw nin Diyos bako nang gayong totoo para sa sako kumpara kan dati? Halimbawa, nanuga an Diyos na lalaglagon niya an presenteng sistema nin mga bagay. Pero, nagluluya na daw an satong pagtubod sa mga panuga nin Diyos huling nalilingling kita kan kadakul-dakul na libangan na inaalok kan kinaban? Tibaad nagdududa na kita kun baga talagang harani na an katapusan. (Hab. 2:3) Uya an saro pang halimbawa. Nanuga an Diyos na papatawadon kita sa mga kasalan ta basado sa pantubos. Pero kun pirmi tang kinokonsiyensiya an satong sadiri huli sa nakaagi tang mga sala, tibaad magduda na kita kun baga talagang ‘pinapara’ ni Jehova an gabos tang kasalan. (Gui. 3:19) Huli kaiyan, puwedeng mawara an satong kaugmahan sa paglilingkod sa Diyos asin magin kitang inaktibo.\n9. Ano an puwedeng mangyari kun mapokus kita sa satong personal na mga kamawutan?\n9 Am Mahigos pa daw akong naglilingkod sa Diyos arog kan dati? Sinabi ni apostol Pablo na magkakaigwa kita nin “lubos na kasiyertuhan kan paglaom sagkod sa katapusan” kun magigin mahigos kita sa paglilingkod ki Jehova. Pero, ano daw an mangyayari kun nagpopokus na kita sa satong personal na mga kamawutan, arog kan pag-ako nin trabaho na halangkaw an suweldo pero makakaulang palan sa satong pagsamba? Puwedeng magluya an satong pagtubod, asin magin kitang “hugakon,” na mas dikit an ginigibo para ki Jehova kisa sa talagang kaya tang gibuhon.—Heb. 6:10-12, NW.\n10. Paano kita nakakapahiling nin pagtubod ki Jehova pag pinapatawad ta an iba?\n10 Nadidipisilan daw akong magpatawad sa mga nagkakasala sa sako? Kun igwa nin magkasala o makakulog sa sato, tibaad magpokus sana kita sa namamatian niyato asin matentaran kitang kumprontaron sinda o kaya rayuan sinda asin dai kaulayon. Sa ibong na lado, kun nagpapatawad kita, ipinapahiling niyato na igwa kitang pagtubod ki Jehova. Sa anong paagi? Nagkakautang sa sato an nagkasala sa sato kun paanong nagkakautang kita sa Diyos pag nagkasala kita. (Luc. 11:4) Kun pinapatawad ta an iba, nagtutubod kita na urog na mahalagang makua an pag-uyon nin Diyos kisa sa makua an bayad kan mga tawong nagkakautang sa sato. Aram kan mga apostol ni Jesus na kaipuhan an pagtubod sa pagpapatawad. Kan sabihon sa sainda ni Jesus na patawadon maski an mga pauruutrong nagkasala sa sainda, nakiulay sinda: ‘Dugangan mo an samong pagtubod.’—Luc. 17:1-5.\n11. Ano an puwedeng magin dahilan kaya dai kita makikinabang sa sarong itinaong konseho hali sa Kasuratan?\n11 Ikinakauyam ko daw an mga konseho hali sa Kasuratan? Imbes na maghanap nin paagi kun paano makikinabang sa sarong konseho, tibaad magpokus kita sa paghanap nin sala sa itinaong konseho o sa nagtao kan konseho. (Tal. 19:20) Kaya tibaad maiwara ta an oportunidad na maiuyon an satong kaisipan sa kaisipan nin Diyos.\n12. Ano an ipinapahiling kun an sarong tawo pirming nagrereklamo laban sa mga tawong ginagamit ni Jehova tanganing manginot sa saiyang banwaan?\n12 Naggugumud-gumod daw ako laban sa nombradong mga brother sa kongregasyon? Kan magpokus an mga Israelita sa negatibong bareta kan sampulong espiya na mayong pagtubod, naggurumod-gumod sinda tumang ki Moises asin Aaron. Kaya naghapot si Jehova ki Moises: “Sagkod nuarin sinda dai matubod sako?” (Bil. 14:2-4, 11, BPV) Iyo, an paggumod-gumod kan mga Israelita pagpahiling talaga na mayo sindang tiwala sa Diyos na nagnombra ki Moises asin Aaron. Kaya kun pirmi kitang nagrereklamo laban sa mga tawong ginagamit ni Jehova na manginot sa saiyang banwaan, bako daw na ipinapahiling kaiyan na nagluluya na an satong pagtubod sa Diyos?\n13. Taano ta dai kita dapat mawaran nin paglaom kun marisa niyato na nagluluya na an satong pagtubod?\n13 Pero dai mawaran nin paglaom kun mahiling mo sa saimong pagsiyasat sa sadiri na nagluluya na an saimong pagtubod. Dawa si Pedro, na sarong apostol, nagpadaog sa takot asin pagduwa-duwa. Sa katunayan, may mga pagkakataon na sinagwi ni Jesus an gabos na apostol huli sa saindang ‘dikit na pagtubod.’ (Mat. 16:8) Tandaan, an sarong mahalagang leksiyon sa eksperyensiya ni Pedro makukua niyato sa ginibo niya pagkatapos na magluya an saiyang pagtubod asin maglubog na siya sa dagat.\nMAGPOKUS KI JESUS TANGANING KUMUSOG AN PAGTUBOD\n14, 15. (a) Ano an ginibo ni Pedro kan magpuon na siyang lumubog? (b) Paano ta ‘maingat na hihilingon’ si Jesus kun dai man niyato siya literal na mahihiling?\n14 Kan maghiling si Pedro sa alipuros asin magpuon na lumubog, puwede man kutana siyang maglangoy pabalik sa sakayan. Matibay siyang paralangoy, kaya tibaad ini ngani an inot na maisip niyang gibuhon. (Juan 21:7) Pero, imbes na magsarig sa saiyang sadiri, ibinalik niya an saiyang pokus ki Jesus asin inako an tabang kaini. Kun naririsa niyato na nagluluya na an satong pagtubod, dapat tang arugon si Pedro. Pero, paano?\n15 Kun paanong nagpokus giraray si Pedro ki Jesus, kaipuhan man na magpokus kita o ‘maghiling na marhay sa Panginot na Instrumento asin Parasangkap kan satong pagtubod, si Jesus.’ (Basahon an Hebreo 12:2, 3. *) Siyempre, bakong arog ni Pedro, dai ta man literal na mahihiling si Jesus. Pero ‘maingat tang mahihiling’ si Jesus paagi sa pagsiyasat sa saiyang mga itinukdo asin ginibo, saka sa maingat na pag-arog sa saiya. Pag-ulayan ta an nagkapirang paagi na maaarog ta an halimbawang itinao ni Jesus. Kun gigibuhon niyato ini, mag-aako kita kan tabang na kaipuhan niyato tanganing mapakusog an satong pagtubod.\nMapapasarig ta an satong pagtubod paagi sa pagpokus sa halimbawa ni Jesus asin sa maingat na pagsunod sa saiyang mga lakad (Hilingon an parapo 15)\n16. Anong mga paagi nin pag-adal sa Bibliya an makakatabang na kumusog an satong pagtubod?\n16 Pakusugon an saimong tiwala sa Bibliya. Kumbinsido si Jesus na Tataramon nin Diyos an Bibliya, na nagtatao kan pinakamarahay na giya sa buhay. (Juan 17:17) Tanganing maarog si Jesus, dapat tang aroaldaw na basahon an Bibliya, pag-adalan iyan, asin hurop-hurupon an mga nanunudan ta diyan. Apuwera kaini, kaipuhan man niyatong mag-research sa mga tema na tibaad may mga hapot kita. Halimbawa, tanganing kumusog an saimong pagtubod na madali na an katapusan kan sistemang ini nin mga bagay, detalyadong pag-adalan an mga patunay hali sa Kasuratan na talagang nabubuhay na kita sa huring mga aldaw. Mapapakusog mo an saimong pagtitiwala sa mga panuga kan Bibliya kun pag-aadalan mo an dakul na hula kaiyan na nautob na. Mapapakusog mo an saimong pagtitiwala sa pagigin praktikal kan Bibliya paagi sa pagbasa kan mga eksperyensiya kan mga tawong nabago an buhay sa tabang kan Bibliya. *—1 Tes. 2:13.\n17. Ano an nakatabang ki Jesus na magdanay na maimbod dawa sa pinakagrabeng mga pagbalo, asin paano mo siya maaarog?\n17 Magpokus sa mga bendisyon na ipinanuga ni Jehova. Nagdanay na maimbod si Jesus dawa sa pinakagrabeng mga pagbalo huli ta nagpokus siya sa “kagaya-gayahan na ibinugtak sa atubangan niya.” (Heb. 12:2, NW) Dai lamang siya nalingling kan mga bagay na puwedeng ikatao kan kinaban. (Mat. 4:8-10) Maaarog mo man si Jesus paagi sa paghurop-hurop sa marahayon na mga panuga ni Jehova. Imahinaron mong yaon ka na sa bagong kinaban. Isurat mo o idrowing an mga gusto mong gibuhon pag hinali na nin Diyos an maraot na sistemang ini. Ilista an mga tawong gustong-gusto mong makaulay pag binuhay na sinda liwat asin kun ano an ipapakipag-ulay mo sa sainda. Ibilang an mga ini na panuga nin Diyos bako sanang para sa gabos na tawo, kundi para sa saimo mismo.\n18. Paano makakatabang an pamibi para mapakusog an saimong pagtubod?\n18 Mamibi para sa dugang pang pagtubod. Tinukduan ni Jesus an saiyang mga disipulo na maghagad ki Jehova nin banal na espiritu. (Luc. 11:9, 13) Mantang ginigibo ini, puwede kang mamibi para sa dugang pang pagtubod huling saro ini sa mga aspekto kan bunga kan banal na espiritu. Magin espesipiko sa saimong hinahagad, na nakikiulay sa Diyos na tabangan kang mahali an ano man na nahiling mong ugali na nagpaparisang nagluluya na an saimong pagtubod, halimbawa kun nadidipisilan kang magpatawad.\n19. Ano an dapat tang hanapon sa sarong amigo?\n19 Makiiba sa mga tawong may pagtubod. Nagin maingat si Jesus sa pagpili nin mga amigo, lalo na idtong mga makakaibanan niya sa saiyang grupo. Pinatunayan kan mga apostol, na iyo an pinakadayupot niyang kaiba-iba, an saindang pagtubod asin kaimbudan paagi sa pagsunod ninda sa mga ipinagbuot niya. (Basahon an Juan 15:14, 15.) Kaya kun mapili nin mga amigo, hanapon an mga tawong nagpapahiling nin pagtubod paagi sa pagsunod ki Jesus. Dai man paglingawan na kaipuhan an bukas na komunikasyon sa tunay na mga mag-amigo, dawa kun iyan pagtao o pag-ako nin konseho.—Tal. 27:9.\n20. Paano kita makikinabang kun tinatabangan ta an iba na kumusog an pagtubod?\n20 Tabangan an iba na kumusog man an pagtubod. Pinakusog ni Jesus an pagtubod kan saiyang mga disipulo paagi sa saiyang tataramon asin gibo. (Mar. 11:20-24) Dapat tang arugon an halimbawa niya huling pag pinapakusog ta an pagtubod nin iba napapakusog ta man an satong pagtubod. (Tal. 11:25) Pag naghuhulit ka asin nagtutukdo, iduon an mga patunay na igwa talagang Diyos, na nagmamakulog siya sa sato, asin na an Bibliya iyo an saiyang ipinasabong na Tataramon. Tabangan man an mga tugang na mapakusog an saindang pagtubod. Kun naririsa mo na may pagduduwa-duwa sinda, o tibaad nagpupuon na sindang magreklamo laban sa nombradong mga brother, dai sinda rayuan tulos. Imbes, mataktikang tabangan sinda na gumibo nin mga paagi na mapakusog giraray an saindang pagtubod. (Jud. 22, 23) Kun ika nag-eeskuwela pa asin itinutukdo sa klase nindo an ebolusyon, daing takot na idepensa an saimong pagtubod sa paglalang—tibaad masurpresa ka sa magigin reaksiyon kan iba sa saimong paninindugan.\n21. Ano an ipinanuga ni Jehova sa lambang saro sa sato kun papakusugon niyato an satong pagtubod?\n21 Sa tabang nin Diyos paagi ki Jesus, napangganahan ni Pedro an saiyang takot saka pagduwa-duwa asin nagin siyang marahay na halimbawa para sa inot na mga Kristiyano sa pagkaigwa nin makusog na pagtubod. Tinatabangan man kita ni Jehova na magdanay na masarig an pagtubod. (Basahon an 1 Pedro 5:9, 10.) Sulit nanggad an mga paghihinguwa niyato para mapakusog an satong pagtubod huling sa paggibo niyato kaiyan daing kaagid na mga balos an aakuon niyato.\n^ par. 2 An Marahay na Bareta Biblia (Bikol Popular Version).\n^ par. 15 Hebreo 12:2, 3 (NW): “Mantang kita naghihiling na marhay sa Panginot na Instrumento asin Parasangkap kan satong pagtubod, si Jesus. Huli sa kagaya-gayahan na ibinugtak sa atubangan niya, tinagalan niya an kagadanan sa hariging pasakitan, na tinios an kasusupgan, asin nagtukaw sa tuo kan trono nin Diyos. Iyo, hurop-hurupon nindong marhay an saro na nagtagal nin siring na panglilibak nin mga parakasala tumang sa saindang sadiring ikakarahay, tanganing dai kamo mapagal asin mangluya.”\n^ par. 16 Halimbawa, hilingon an seryeng “Binago kan Bibliya an Saindang Buhay” na nasa pampublikong edisyon kan An Torrengbantayan.\nI-share I-share “Magdanay na Masarig sa Pagtubod”\nHinihinguwa Mo Daw na Arugon an Pagkamaygurang ni Cristo?\nMasasarigan Daw na Giya an Saimong Konsiyensiya?\nSa Anong mga Paagi Kita Namumutan ni Jehova?\nPaano Niyato Maipapahiling na Namumutan Ta si Jehova?\nISTORYA NIN BUHAY ‘Pinayaman’ Ako kan mga Bendisyon ni Jehova\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 2015\nI-share I-share AN TORRENGBANTAYAN—PAG-AADALAN NA EDISYON Setyembre 2015\nAN TORRENGBANTAYAN—PAG-AADALAN NA EDISYON Setyembre 2015


Debate kan mga Bikolista\nMaogmahon ako ta dakul nang nagsusurat nin Bikol sa mga diyaryo asin social media orog na ta nadidipisilan an Facebook na mag-translate o magdakit tataramon haling Bikol pasiring English.\nMarhay talagang mag-Bikol an mga Bikolano, marhay mag-English an mga Amerikano. Marhay man mag-Tagalog an mga taga- Metro Manila asin kataraid na provincia.\nMay kanya-kanya nang orgolyo sa sadering tataramon.\nSi Dr. Goyo Castilla PhD ngani, professor sa Seattle University asin University of Washington nagsusurat na nin Bikol sa saiyang column digdi sa Bicol Mail.\nNaenot kaiyan si Christian Cordero nagparasurat man digdi sa Bicol Mail nin haralabaon asin klasikong Bikolnon na nagrecive ngani nin premyo.\nSiring man kadto si Vic Samson hale pang Chicago, Illinois asin si Papa Bert delos Martirez kan Ok Fm.\nAn mga pambihira asin matitibay na Bikol ni Fr. Wilmer Tria asin Vic Nierva may mga libro na hali sa mga klasikong obra kan mga taga-Europa asin Amerika asin iba pang mga sulnupan na nasyones.\nAn ogmahon akong marhay ta an mga komentaryo asin reaksyon sa facebook asin social media kadakul na mga tao bako lang digdi sa Naga o sa Bikolandia kundi maski sa Amerika, Australia, Hongkong, Singapore asin Europa Bikol na an gamit ninda. Orgolyoso pa.\nAn pinakahuri, ta an mga eksperto sa Bikol nagdedebate na sa tataramon na Bikol sa social media na nagtutukar kan tama asin salang gamit kan lenguaheng Bikolnon.\nKan pag-usar asin dai paggamit nin dayuhan na tataramon arog kan Espanyol, Tagalog, asin iba pa sa pagsurat nin Bikol.\nMagamit pa daw kita nin mga suanoy na termino sa Bikol na gamit pa kan panahon ni Mahoma, antes mag-abot si Magellan na dai naman uso ngonyan asin dai man naiintindihan?\nMagamit pa daw kita nin hararom na Bikol na hali sa mga parasurat na madudunong na sinda lang an nakaka-intindi?\nPero kun kumunikasyon an pag-oorolayan na maintindihan an pigtataram kan nagdadangog, an pigsusurat na maintindihan kan parabasa sa simple asin direktang paagui, iyan garo an pinaka-marhay.\nApuera kan interes asin pagkamoot sa lenguaheng Bikolnon an mahalaga magtao kita nin panahon na magdangog kan Bikol kan mga Bikolano, kan mga gurang, kan mga tambay sa tindahan ta iyo yan an pinaka-marhay.\nAn suhestyon ko sa mga ekspertong Bikolista arog ki Vic Nierva, Joe Obias, Ramon Olaṅo, Irvin Santo Tomas asin iba pa na mantang nagdadangog sinda nin radyo asin nagdadalan nin TV pagtaga-segatuhon man an mga announcer asin newscaster pati na newswriter kan saralang gamit nin manlaen-laen na termino sa Bikol na may mga halo nan in English asin Tagalog.\nArog kadtong ginigibo ni depuntang Mrs. Leonor Rojano Dy-Lliaco na inaarapodan sa telepono an mga announcer asin pigsasabihan kan sala asin kan tama kan paggamit kan lenguaheng Bikolnon.\nImbes na magka-aranggot orogma pa an mga taga-radyo asin telebisyon.\nTotoo man naggad na an lenguahe buhay na buhay, gurang pero joven asin bukas na nag-aako nin mga bagong termino hale sa dayuhan o taga-luwas kan rehiyon tangarig maging makolor, aktibo asin magdanay pa an lenguaheng Bikolnon.\nAn Bikol dai nungka matutunaw o magagadan.


Tama daw na Makiiwal? Tabangan an mga Aki na Magin Mapagpatuninong\nMAY midbid ka daw na aking lalaki o babae na minahirong garo kun siisay?— Gusto mo daw na makiibaiba sa sainda? O mas gusto mong makiiba sa saro na maboot asin gusto nin katoninongan?— Sabi kan Dakulang Paratokdo: “Maogma an mga toninong, ta sinda aapodon na ‘mga aki nin Dios.’ ”—Mateo 5:9.\nAlagad kun beses may ginigibo an ibang tawo na ikinakaanggot niato. Bako daw na totoo iyan?— Kaya tibaad gusto niatong bumalos. Sarong beses nangyari ini sa mga disipulo ni Jesus kan nagbabaklay sinda kaiba ni Jesus pasiring sa Jerusalem. Iestorya ko iyan saimo.\nKan haroharayo na sinda, isinugo ni Jesus an nagkapira niang disipulo na umenot na sa sarong baryong Samaritano tanganing humanap nin mapapahingaloan ninda. Alagad habo kan mga taga duman na magdanay sinda, ta laen man an relihion kan mga Samaritano. Asin dai ninda gusto an siisay man na minaduman sa siudad nin Jerusalem tanganing sumamba.\nAno an gustong gibohon ni Santiago asin Juan tanganing makabalos sa mga Samaritano?\nKun iyan nangyari sa saimo, ano daw an gigibohon mo? Maaanggot ka daw? Magmamawot ka daw na makabalos?— Iyan an gustong gibohon kan mga disipulong si Santiago asin Juan. Sabi ninda ki Jesus: ‘Ano boot mo na pumahilig kami nin kalayo hale sa langit asin laglagon sinda?’ Kaya palan inapod sinda ni Jesus na Mga Aki nin Dagoldol! Alagad sinabihan sinda ni Jesus na bakong tama na trataron nin arog kaiyan an ibang tawo.—Lucas 9:51-56; Marcos 3:17.\nTotoo na tibaad kun beses maringis sa sato an iba. Tibaad habo nin ibang aki na makikawat kita sa sainda. Tibaad sabihon pa ngani ninda: “Habo ming makaibaiba ka.” Kun may mangyaring arog kaiyan, puede iyan na makapaanggot sa sato, bako daw?— Tibaad magmawot kita na makabalos sa sainda. Alagad maninigo daw niatong gibohon iyan?—\nTaano ta dai mo kuanon an saimong Biblia? Buksan niato sa Talinhaga kapitulo 24, bersikulo 29. An sabi kaiyan: “Dai ka magsabi: ‘Kun ano an ginibo nia sa sako, siring man an gigibohon ko sa saiya. Babayadan ko an lambang saro nin sono sa saiyang gibo.’ ”\nAno an boot sabihon kaiyan para sa saimo?— Sinasabi kaiyan na dai kita maninigo na maghingoang makabalos. Dai kita maninigong magin maringis sa saro huli sana ta nagin maringis sia sa sato. Alagad paano kun angaton ka nin saro? Tibaad paanggoton ka nia paagi sa pagbansag sa saimo. Tibaad olog-ologon ka nia asin sabihon na takot ka. Halimbawa apodon ka niang matalaw. Ano daw an maninigo mong gibohon? Maninigo daw na pabayaan mo na mapaiwal ka?—\nHelingon giraray niato an sinasabi kan Biblia. Buksan mo sa Mateo kapitulo 5, bersikulo 39. Sinasabi dian ni Jesus: “Dai ka magtumang sa saiya na maraot; kundi an siisay man na tumampal sa saimo sa too mong pisngi, itao mo pa sa saiya an sa ibong.” Ano sa paghona mo an boot sabihon dian ni Jesus? An boot daw niang sabihon kun may sumuntok sa saimo sa sarong lado kan saimong lalauogon, pasuntok ka pa sa saiya sa ibong?—\nBako nanggad iyan an boot sabihon ni Jesus. An tampal bakong arog nin suntok. Iyan mas kapareho nin tulod o tuklang. Tibaad tampalon kita nin saro tanganing man-angat. Gusto niang maanggot kita. Asin kun kita maanggot asin bumalos man kita na mantulod o mantuklang, ano an mangyayari?— Mapapaiwal gayod kita.\nAlagad habo ni Jesus na mapaiwal an mga parasunod nia. Kaya sinabi nia na kun may tumampal sa sato, dai niato sia pagtampalon man. Dai kita maninigong maanggot asin makiiwal. Kun gigibohon niato iyan, ipinaheheling niato na dai kitang kalaenan sa nagpoon kan iwal.\nKun magpoon an ribok, ano sa paghona mo an pinakamarahay na gibohon?— An humale. Tibaad itulod ka pa o ituklang nin pirang beses. Alagad tibaad sagkod na lang dian. Kun ika humale, dai nangangahulogan na maluya ka. Iyan nangangahulogan na marigon ka para sa tama.\nAno an maninigo niatong gibohon kun may man-angat sa sato?\nAlagad paano kun pabayaan mo na mapaiwal ka asin manggana ka? Ano daw an puedeng mangyari?— An sinuntok mo tibaad bumalik kaiba an nagkapirang katood. Tibaad rapason ka pa ngani ninda o saksakon. Kaya, nasasabotan mo na daw ngonyan kun taano ta habo ni Jesus na mapaiwal kita?—\nAno an maninigo niatong gibohon kun maheling niatong nag-iiwal an iba? Maninigo daw kitang kumampi?— Sinasabi sa sato kan Biblia kun ano an tama. Buksi sa Talinhaga kapitulo 26, bersikulo 17. Sinasabi kaiyan: “Garo minatakma sa mga talinga nin ayam an siisay man na minaagi na nagpuputok an kaanggotan sa iriwal na bako man nia.”\nPaano an pakilabot sa iriwal nin iba garo pagtakma sa mga talinga nin ayam? Tibaad makolgan ka, kaya dai mo iyan paggibohon!\nAno daw an mangyayari kun takmaon mo an mga talinga nin ayam? Makokolgan an ayam, asin tatakabon ka nia, bako daw? Mientras na mas nagdududulag an ayam, mas hihigotan mo man an pagtakma mo sa mga talinga asin mas maaanggot man an ayam. Kun butasan mo sia, kakagaton ka gayod nia nin makosog. Alagad puede daw na kaptan mo na sana an talinga nia?—\nBueno, iyan an magigin problema niato kun makikilabot kita sa iriwal nin ibang tawo. Tibaad dai niato aram kun siisay an nagpoon kan iriwal o kun taano ta nag-iiwal sinda. An saro tibaad sinusuntok, alagad tibaad may hinabon sia sa saro. Kun tatabangan niato sia, tatabangan niato an sarong parahabon. Dai iyan magigin marahay, bako daw?\nKaya, ano an maninigo na gibohon mo kun makaheling ka nin nag-iiwal?— Kun iyan sa eskuelahan, puedeng paisihon mo tolos an sarong maestra. Asin kun iyan bakong sa eskuelahan, puede mong apodon an magurang mo o an sarong pulis. Iyo, dawa kun gusto nin iba na makiiwal, maninigo na kita magin toninong.\nAno an maninigo mong gibohon kun makaheling ka nin nag-iiwal?\nAn tunay na mga disipulo ni Jesus ginigibo an gabos nindang makakaya na makalikay na mapaiwal. Sa paaging ini ipinaheheling niato na kita marigon sa tama. Sinasabi kan Biblia na an disipulo ni Jesus “dai kaipuhan na makiiwal, kundi kaipuhan na magin maboot sa gabos.”—2 Timoteo 2:24.\nHelingon pa niato an dagdag na marahay na konseho na matabang sa sato na makalikay sa pakiiwal: Roma 12:17-21 asin 1 Pedro 3:10, 11.\nI-share I-share Tama Daw na Makiiwal?\nSarong Makahulugan na Buhay—Ipinahiling ni Jesus an Paagi


An Mogadishu (Somali: Muqdisho, mas popular, Xamar; Arabe: مقديشو Maqadīshū; Italyano: Mogadiscio, literal na kahulogan, "An Natutukawan kan Shah") iyo an pinakadakulang syudad kan Somalya asin an kabisera kaini. Kan 2006, an populasyon kan Mogadishu nag'abot 2,000,000.\nMga tanawon sa Mogadishu\nMapa kan Somalya kun saen mahihiling an kinamomogtakan kan Mogadishu\nAn syudad, na namomogtak sa kostal kan ronang Benadir sa Dagat Indiano, nagserbi na nin pirang siglo komo importanteng pwerto. Pinamomoonan kan soanoy na panahon kan Somali-Arabong dinastiya kan Muzaffat, asin kan nagsurunod pang manlaenlaen na mga lokal na Sultanato, ini nagin kabisera kan ini kolonyang Italyano asin inapod siyang Somaliland.\nKan mapatalsik an rehimen ni Siad Barre na nagresulta sa gera sibil, iba-ibang mga militia an nag'ralaban sa pagkontrol kan syudad asin sumunod nakaptan kan Islamic Courts Union. Dangan an ICU nagkaparasa' sa magkapirang grupong radikal asin an nangingimbabaw na grupo ngonyan iyo an Al Shabaab na sa presente nakikipaglaban sa Gobyernong Transitional Federal asin sa saiyang kaalyado, an AMISOM. Sa paghira kan administrasyon kan 2010, luwayluway naman na an gobyerno federal naghihiwas na an kontrol sa Mogadishu manta na nagrarahay na an training sa mga tropa kan gobyerno asin kan tropa nin AMISOM.\nGlobalSecurity.org page on the city's history\nMogadishu at Google Maps\nMap of Mogadishu (1997)\n"Inside Somalia's danger zone", October 5, 2008 (videos)\n"Somalian 'ghost city' wracked by war", October 6, 2008\nPhotos of Mogadishu taken between 1993 and 1995\nPinaghugot gikan sa "https://bcl.wikipedia.org/w/index.php?title=Mogadishu&oldid=143648"\nLast edited on 8 Marso 2013, at 15:53\nHuring pigliwat an pahinang ini kan 8 Marso 2013, alas 15:53.